Tiada rancangan mansuh subsidi minyak petrol, diesel setakat ini – Salahuddin

JOHOR BAHRU, 11 Feb – Kerajaan masih lagi mengekalkan subsidi minyak petrol dan diesel serta tidak bercadang memansuhkannya dalam masa terdekat.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata setakat ini, pendirian kerajaan tetap dengan keputusan itu.

“… setakat ini, sikap kerajaan masih lagi mengekalkan subsidi minyak petrol dan diesel sehinggalah kerajaan membuat satu keputusan… kita mungkin laksanakan subsidi secara bersasar,” katanya kepada pemberita selepas melancarkan Program Inisiatif Pendigitalan Sektor Peruncitan (ReDI) di Kipmall, Tampoi di sini hari ini.

Beliau berkata demikian ketika ditanya mengenai jangkaan pakar ekonomi berkaitan kemungkinan Kerajaan Perpaduan mengumumkan pemansuhan subsidi minyak petrol dan diesel dalam pembentangan Belanjawan 2023 sekali gus menggantikan ia dengan sistem bantuan kepada mereka yang memerlukan.

Berkenaan ReDI, Ahli Parlimen Pulai itu berkata pihaknya merancang untuk melaksanakan lima program di lokasi tumpuan ramai seperti Pulau Pinang, Melaka, Perlis, Sabah dan Sarawak.

“Sehingga 31 Dis tahun lepas, sebanyak 8,479 peniaga luar bandar telah beralih ke medium digital dan kini ia diperluaskan lagi di negeri Johor dengan menyasarkan keseluruhan 233 peniaga Kipmall dan 120 peniaga di Pasar Awam Perling,” katanya.

Sebelum ini, program ReDI, yang mengurangkan kebergantungan terhadap wang tunai serta memberi manfaat kepada pengguna dan peniaga, berjaya dilaksanakan secara rintis antaranya di Putrajaya, Hulu Terengganu, Pulau Pangkor serta Labuan pada tahun lepas.


Bandaraya utama Malaysia perlu rebut peluang bida jadi tuan rumah HAWANA

BANDA HILIR 29 Mei – Bandar-bandar utama di seluruh negara perlu merebut peluang membuat bidaan menjadi tuan rumah Hari Wartawan Nasional (HAWANA) untuk tahun-tahun mendatang.

Menteri Komunikasi dan Multimedia Tan Sri Annuar Musa berkata, peluang itu perlu diambil memandangkan sambutan tersebut bakal menjadi acara tahunan yang lebih berprestij di masa akan datang.

Katanya, kerajaan melalui Kementerian Komunikasi dan Multimedia (K-KOMM) akan memberi komitmen penuh terhadap penganjuran majlis berkenaan yang bakal memberi impak besar kepada negara.

“Selepas Melaka, kita harap bandaraya-bandaraya utama negara dapat membuat pembidaan menjadi tuan rumah dalam memastikan HAWANA yang disambut pada 29 Mei bukan hanya satu majlis yang biasa-biasa.

“Jadi saya harap tuan rumah seterusnya dapat melaksanakan aktiviti-aktiviti sekitar dunia kewartawanan, mungkin boleh laksana program kemasyarakatan, program bersama pelajar, wacana-wacana tempatan dan antarabangsa, serta lain-lain lagi.

“Kita mahu program yang diadakan turut memberi impak kepada masyarakat,” katanya dalam sidang media selepas majlis penutup Forum Media Nasional di Hotel Hatten, di sini, hari ini.

Katanya, menerusi Deklarasi Melaka 2022 yang akan diumumkan Perdana Menteri Datuk Seri Ismail Sabri Yaakob, ia bakal menjadi satu ‘road map’ ke arah mengangkat bidang kewartawanan dalam negara.

“Kita tidak mahu HAWANA hanya menjadi satu majlis yang biasa-biasa. Saya harapkan lebih daripada itu yang mana saya mahu HAWANA melahirkan resolusi-resolusi baharu yang dapat memandu dunia kewartawanan.

“Perlu ada sinergi di antara persatuan wartawan dan kerajaan dalam menambah baik profesion ini dan seterusnya pemberian insentif boleh dilaksanakan untuk kemajuan bidang kewartawanan,” katanya.

Dalam pada itu, Annuar turut menzahirkan harapan agar ada satu badan induk, majlis atau persatuan wartawan kebangsaan dapat diwujudkan untuk menggabungkan kesemua wartawan dalam negara agar ia menjadi terus kukuh di masa akan datang.


Empat juta pengguna domestik dapat bekalan elektrik percuma tiga bulan

PUTRAJAYA 20 Jun – Seramai empat juta atau 52.2 peratus pengguna domestik dengan bil elektrik sebulan kurang RM77 atau penggunaan bawah 300kWj, akan menikmati bekalan elektrik percuma selama tiga bulan di bawah Bantuan Prihatin Elektrik tambahan.

Menteri Tenaga dan Sumber Asli Datuk Dr Shamsul Anuar Nasarah berkata pengguna yang terlibat akan mendapat bekalan elektrik percuma bagi bulan April, Mei dan Jun yang akan dikreditkan dalam bil bulan Julai.

“Pengguna domestik yang menggunakan elektrik melebihi 300kWj akan menerima potongan bil elektrik sebanyak RM231 iaitu RM77 sebulan bagi April, Mei dan Jun.

“Bantuan ini merupakan tambahan kepada diskaun bil elektrik di bawah Bantuan Prihatin Elektrik yang telah dilaksanakan sejak 1 April lepas,” katanya pada sidang media di sini, hari ini.


Muhyiddin ucap syabas kepada ‘The Pocket Rocketman’

KUALA LUMPUR 8 Ogos – Tan Sri Muhyiddin Yassin mengucapkan tahniah dan syabas atas kejayaan jaguh trek berbasikal negara, Datuk Azizulhasni Awang meraih pingat perak menerusi acara Keirin di Sukan Olimpik Tokyo hari ini.

Menerusi hantaran terbaharu di akaun Facebooknya, Perdana Menteri menegaskan kejayaan Azizulhasni atau dikenali dengan gelaran ‘The Pocket Rocketman’ itu pastinya menambah keceriaan kontinjen negara sebelum temasya itu melabuhkan tirainya.

“Tahniah buat jaguh trek berbasikal negara, Datuk Azizulhasni Awang kerana menghadiahkan pingat perak buat Malaysia menerusi acara Keirin basikal trek, Sukan Olimpik Tokyo, sebentar tadi.

“Biar apa pun warnanya, kilauan pingat yang dikutip di pentas sukan terbesar ini tentunya memberi makna cukup signifikan buat anda dan juga negara apabila melihat Jalur Gemilang dinaikkan.

Sementara itu, beliau juga menasihati seorang lagi jaguh berbasikal trek, Muhammad Shah Firdaus Sahrom supaya tidak patah semangat atas kegagalan dalam penampilan pertama di temasya sukan terbesar dunia itu.

“Iltizam dan semangat ‘Demi Malaysia’ yang dipamerkan apabila sanggup mengetepikan kesakitan yang dialami semasa di peringkat saringan dan suku akhir dengan sendirinya membuktikan anda adalah wira yang perlu disanjungi. Terima kasih Shah Firdaus,” katanya.

Perdana menteri juga mengucapkan syabas kepada Menteri Belia dan Sukan, Datuk Seri Reezal Merican, barisan kejurulatihan dan seluruh kontinjen Malaysia atas kejayaan itu.


PDRM tidak kompromi, lindungi anggota terlibat salah laku jenayah – Razarudin

KUALA LUMPUR, 22 Feb – Polis Diraja Malaysia (PDRM) tidak akan melindungi atau menyembunyikan warga kerjanya yang terlibat dengan sebarang bentuk salah laku jenayah atau dadah.

Timbalan Ketua Polis Negara Tan Sri Razarudin Husain berkata PDRM sama sekali tidak akan berkompromi dengan hal itu dan tindakan tegas akan diambil terhadap mereka yang didapati bersalah.

“Suka saya mengulangi peringatan pucuk pimpinan bahawa PDRM tidak akan melindungi atau menyembunyikan anggotanya yang terlibat dengan sebarang bentuk jenayah, dadah mahupun menjadi ahli kepada mana-mana kumpulan haram.

“Warga PDRM juga diingatkan supaya sentiasa menjaga tingkah laku walau di mana berada serta apa jua keadaan sekalipun…kepesatan teknologi media sosial masa kini membuatkan kita sering menjadi perhatian masyarakat…setiap salah laku warga PDRM akan dilaporkan di media sosial,” katanya.

“Saya yakin prasarana moden yang dibina dengan kos sebanyak RM60 juta ini, bukan sahaja menjadi mercu kebanggaan buat warga IPD Serdang, tetapi juga dapat menyuntik semangat warga kerjanya untuk menjalankan tugas dengan efisien dalam persekitaran kerja yang lebih kondusif.

Sementara itu, mengulas mengenai punca IPD Serdang lambat dirasmikan, Ketua Polis Daerah Serdang ACP A. Anbalagan berkata perkara itu melibatkan perkara dasar PDRM.

“Bukit Aman akan memilih IPD mana yang belum dirasmikan. Mungkin ada IPD lain yang lebih lama dan belum dirasmikan. Kebetulan IPD Serdang satu daripadanya dan tiada sebab lain,” katanya.


Khidmat jurulatih, tunggu keputusan MAVA

PAYA RUMPUT 4 Januari – Khidmat jurulatih yang menampar dua pemain remaja perempuan sehingga mencetuskan kontroversi akan diteruskan atau sebaliknya akan diputuskan oleh Persatuan Bola Tampar Malaysia (MAVA) sejurus siasatan selesai.

Exco Pembangunan Belia, Sukan dan Badan Bukan Kerajaan (NGO) negeri, VP Shanmugam berkata, siasatan menyeluruh insiden itu akan diambil alih oleh MAVA kerana kejadian itu mendapat liputan meluas termasuk perhatian daripada menteri berkenaan.

Katanya kedudukan jurulatih berusia 44 tahun itu sebelum ini terbahagi kepada tiga iaitu siasatan di pihak Majlis Sukan Negara (MSN) Melaka, Kementerian Pendidikan Malaysia (KPM) melalui Unit Integriti dan MAVA.

“Pihak MAVA yang berkuasa dalam hal ini, apa-apa tindakan yang akan diambil terhadap beliau adalah bergantung kepada KPM dan juga MAVA.

“Pada waktu ini kita menunggu arahan dan tindakan yang akan diambil. Hari ini di Melaka (siasatan) sudah selesai,” katanya yang ditemui selepas mempengerusikan mesyuarat khas susulan insiden itu, lewat petang ini.

Hadir sama Ketua Pengarah Majlis Sukan Negeri (MSN), Ketua Pengqrah Majlis Sukan Negara, Datuk Ahmad Shapawi Ismail; Presiden Persatuan Bola Tampar Malaysia (MAVA), Hean Boon Yeow dan Pengarah MSN Melaka Asri Ninggal.

Menurut beliau, walaupun permohonan maaf sudah dibuat oleh jurulatih terbabit kepada keluarga pemain dan mereka menyelesaikan secara baik namun ianya perlukan tindakan menyeluruh.

“Justeru ini saya berharap agar semua pihak tidak lagi memperbesarkan isu ini kerana ia secara tidak langsung menjejaskan emosi kedua-dua pemain itu, katanya.


Agong hantar perutusan takziah kepada Ratu Elizabeth II

KUALA LUMPUR 10 April. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menghantar perutusan takziah kepada Ratu Elizabeth II atas kemangkatan suami tercinta, Putera Philip, Duke of Edinburgh.

Perutusan itu yang dikongsi di laman Facebook Istana Negara menyifatkan Putera Philip sebagai tokoh berkarisma luar biasa dan terkenal dengan kerja-kerja amal serta sifat dermawan baginda.

Al-Sultan Abdullah juga bertitah baginda dan Raja Permaisuri Agong Tunku Hajah Azizah Aminah Maimunah Iskandariah telah beberapa kali berpeluang bertemu dengan Putera Philip selain turut diberi penghormatan menjadi tuan rumah semasa kunjungan baginda ke Taman Negara, Pahang pada 1989.

Baginda bertitah Putera Philip akan sentiasa dikenang kerana sokongan teguh baginda kepada Ratu Elizabeth II, komitmen tidak berbelah-bahagi kepada Komanwel yang dianggotai Malaysia serta usaha baginda dalam menggalakkan hubungan yang lebih erat antara United Kingdom dan Malaysia.

“Ingatan dan doa dititipkan kepada baginda Ratu, kerabat diraja dan rakyat Britain yang turut merasai pemergian Putera Philip,” titah Al-Sultan Abdullah dalam perutusan itu.


Wanita maut dijerut kabel pengecas telefon dalam kejadian samun

Timbalan Ketua Polis Pahang Datuk Mohd Yusri Hassan Basri berkata suspek dikatakan telah memasuki rumah berkenaan pada awal pagi menerusi pintu belakang sebelum ke bilik tidur mangsa berusia 52 tahun itu.

“Mangsa dipercayai telah dijerut dengan kabel pengecas telefon, manakala suami mangsa berusia 60 tahun turut cedera di bahagian kepala,” katanya dalam kenyataan hari ini.


Biro Politik Bersatu rangka gerak kerja hadapi PRU-15

DURIAN TUNGGAL 4 April. – Biro Politik Parti Pribumi Bersatu Malaysia (Bersatu) sedang merangka gerak kerja bagi memastikan parti itu bersedia menghadapi Pilihan Raya Umum ke-15 (PRU-15).

Ahli Majlis Pimpinan Tertinggi (MPT) Bersatu, Datuk Seri Mohd Redzuan Md Yusof berkata, ia sekali gus membolehkan penerangan keadaan politik negara dan kefahaman kepada rakyat yang mengundi tentang pentingnya kestabilan politik.

“Yang penting biro politik sedang merangka gerak kerja untuk kita lebih bersedia menghadapi PRU-15 supaya keadaan politik negara ini boleh kita unjurkan dalam masa depan.

Beliau berkata demikian pada sidang media selepas Jelajah Pak Wan Prihatin DUN Durian Tunggal di Kedai Makan En Nasir Kampung Pantai Belimbing, hari ini.

Jelasnya, Bersatu akan teruskan usaha merapatkan hubungan dengan parti komponen lain terutamanya PAS serta parti-parti yang telah menyertai Perikatan Nasional (PN).

Difahamkan antara yang hadir ialah Perdana Menteri selaku Presiden Bersatu, Tan Sri Muhyiddin Yassin; Timbalan Presiden Bersatu, Datuk Seri Ahmad Faizal Azumu dan Ketua Penerangan Bersatu, Datuk Wan Saiful Wan Jan.


Melaka laksana strategi kurangkan kesesakan jalan raya

ALOR GAJAH 12 Jan – Kerajaan negeri mengambil beberapa langkah dalam usaha mengurangkan kesesakan di kawasan pelancongan Melaka, khususnya sewaktu hujung minggu dan cuti umum.

Exco Kerajaan Tempatan Datuk Zaidi Attan berkata, antara usaha yang dijalankan termasuklah mewujudkan teksi air atau turut dikenali sebagai ‘bot loncat-loncat.

Katanya, perkhidmatan bot loncat-loncat itu akan dilaksanakan secepat mungkin di sepanjang 8.5 kilometer sepanjang jajaran Sungai Melaka bagi membolehkan pelancong pergi ke kawasan pelancongan tanpa menggunakan kenderaan persendirian.

“Selepas ini, tiada lagi lampu isyarat menggunakan pemasa (timer) untuk tempoh masa yang lama kerana ia telah ditukar kepada pengiraan jumlah kereta yang berintegrasi antara lampu isyarat.

Beliau berkata demikian dalam sidang media selepas Majlis Penyerahan Pelekat Kenderaan Media Negeri Melaka Tahun 2022 di Majlis Perbandaran Alor Gajah (MPAG), di sini hari ini.

Mengulas lanjut, Zaidi yang juga Exco Perumahan dan Alam Sekitar berkata kerajaan negeri juga dalam perancangan untuk membangunkan sistem penyuraian trafik menggunakan satelit.


Negara di landasan tepat jayakan agenda pembangunan demi rakyat – Agong

Al-Sultan Abdullah bertitah ia dibuktikan dengan pertumbuhan ekonomi negara yang semakin meningkat dan mampan dengan kadar Keluaran Dalam Negara Kasar melonjak sebanyak 5.6 peratus pada suku pertama 2023.

“Mengambil kira cabaran ekonomi global termasuk ketidaktentuan ekonomi pasca pandemik COVID-19 dan krisis geopolitik yang membawa kesan kepada kos sara hidup rakyat,  kerajaan Beta hendaklah menumpukan kepada pelaksanaan projek pembangunan yang memberi kesan langsung kepada kesejahteraan rakyat seperti yang digariskan dalam Belanjawan MADANI 2023,” titah Seri Paduka.

Yang di-Pertuan Agong bertitah demikian pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 di Istana Negara sempena Ulang Tahun Hari Keputeraan Rasmi Yang di-Pertuan Agong hari ini.

Selain itu Al-Sultan Abdullah bertitah agenda kesejahteraan rakyat termasuk meluaskan sistem jaringan perlindungan sosial bagi membendung isu peningkatan kos sara hidup perlu terus diberikan tumpuan.

“Beta berkeyakinan usaha-usaha berterusan kerajaan dalam melaksanakan ikhtiar dan meneroka strategi baharu yang berinovatif, mampu memberikan kesan positif kepada sosioekonomi rakyat Beta,” titah Seri Paduka.

Seri Paduka turut menzahirkan rasa sukacita dan menyanjung tinggi komitmen kerajaan dalam menjalin hubungan kerjasama yang baik dan erat dengan semua kerajaan negeri demi kemaslahatan rakyat.

Yang Dipertua Dewan Rakyat Datuk Johari Abdul mendahului senarai penerima dengan dikurniakan darjah kebesaran Panglima Setia Mahkota (PSM) yang membawa gelaran ‘Tan Sri’.


240,991 OKU berdaftar untuk terima vaksin COVID-19

PETALING JAYA 17 Jun – Sebanyak 240,991 Orang Kurang Upaya (OKU) telah mendaftar untuk vaksinasi COVID-19 menerusi aplikasi MySejahtera, dengan 10,229 orang sudah mendapat sekurang-kurangnya dos pertama sehingga semalam.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata, jumlah pendaftaran itu masih terlalu rendah berbanding 600,000 OKU berdaftar dengan Jabatan Kebajikan Masyarakat (JKM).

“Kita akan terus menjalankan usaha agar jumlah ini meningkat supaya golongan OKU ini tidak ketinggalan untuk mendapat vaksin,” katanya ketika meninjau pusat pemberian vaksin (PPV) secara pandu lalu yang dikhaskan untuk OKU dan penjaga mereka di Sime Darby Plantation Berhad di sini semalam.

PPV pandu lalu untuk OKU itu adalah PPV pertama seumpamanya di negara ini dan di Asia Tenggara, adalah kerjasama kementerian dengan OKU Sentral dan Sime Darby Plantation.

Sementara itu, Rina berkata kementeriannya mengalu-alukan kerjasama dengan lebih banyak syarikat korporat untuk mewujudkan PPV sedemikian bagi memudahkan golongan OKU menerima vaksin mereka.

Katanya, terdapat permintaan supaya PPV itu dibuka di negeri-negeri lain dan kementerian akan berbincang dengan syarikat korporat yang berminat bagi tujuan itu.


Ladang tutup: Bekalan ayam di Melaka tidak terjejas

AYER KEROH 19 Mei – Penutupan sebuah ladang ayam terbesar Melaka selama dua hari dijamin tidak akan menjejaskan bekalan ayam di negeri ini.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar berkata, stok ayam masih lagi mencukupi memandangkan terdapat banyak pengeluar dan penternak tempatan yang mampu menampung bekalan ayam bulat di pasaran.

“Saya sarankan kepada pengguna di luar sana agar tidak membeli ayam dalam kuantiti yang banyak (stock pile) kerana ia dikhuatiri akan memberi kesusahan kepada pengguna lain yang juga mahu membeli ayam.

Beliau berkata demikian kepada pemberita ketika ditemui pada Program Pengguna Bestari, Sentuhan Kasih Aidilfitri di Hotel Ames, hari ini, yang turut dihadiri EXCO Hal Ehwal Pengguna Ngwe Hee Sem.

Mengulas mengenai dakwaan bakal berlaku protes dalam kalangan penternak dan pengeluar ayam, Norena berkata, perkara itu sama sekali tidak berlaku di negeri ini.

Katanya, notis penutupan dua hari oleh pengeluar ayam terbesar di negeri ini bukanlah disebabkan tanda protes sebaliknya ia disebabkan isu ketumbuhbesaran ayam.

“Kita di pihak KPDNHEP memang pergi sendiri ke ladang mereka semalam (18 Mei) dan melihat sendiri fizikal ayam ternakan yang kurang daripada sepatutnya iaitu sekitar 1.1 hingga 1.2 kilogram (kg) yang mana ia tidak sesuai untuk dijual dan kita telah ambil maklum,” katanya.


Kerajaan negeri terima cadangan dan kritikan belia

LENDU 24 Julai – Kerajaan negeri bersedia menerima cadangan dan kritikan daripada belia bagi membantu memajukan negeri ini, khususnya berkaitan sumbangan belia.

Ketua Menteri Datuk Seri Utama Sulaiman Md Ali berkata, ia sejajar Pelan Strategik Melakaku Maju Jaya 2035 (PSMJ2035) di bawah flagship-8, iaitu ‘Melaka Sejahtera’ yang turut membabitkan belia dan sukan.

“Kerajaan negeri sentiasa menyokong agenda pembangunan belia di negeri ini dan bersifat terbuka menerima segala idea, cadangan, pandangan mahupun kritikan yang membina demi kemajuan dan kemakmuran Melaka.

“Tema Hari Belia Negara (HBN), ‘Ini Masa Kita’ mengingatkan saya sendiri tentang betapa berharganya era kehidupan sewaktu muda dan ia perlu dimanfaatkan dengan sebaik mungkin,” katanya.

Yang turut hadir, Presiden Majlis Gabungan Belia Melaka, Datuk Mohd Ridhwan Mohd Ali dan Pengarah Kementerian Belia dan Sukan (KBS) negeri, Khairul Adri Rosli.

Seramai kira-kira 2,000 belia menghadiri program berkenaan yang diserikan dengan acara ‘street soccer,’ pertandingan kawad kaki, senamrobik dan sukaneka orang kurang upaya (OKU).

Sulaiman berkata, warga belia harus tampil dengan menggunakan kreativiti dan kebijaksanaan melalui pelbagai peluang yang disediakan selari dengan konsep ‘daripada belia untuk belia’.

Sambutan HBN adalah simbol kebersamaan belia dan kerajaan dalam proses membangunkan belia secara holistik bagi mewujudkan suasana aman, harmoni dan semangat cinta akan negara, katanya.


VTL Malaysia-Thailand langkah pulihkan industri pelancongan – PM

KUCHING 26 Feb – Kerajaan bercadang mengadakan Laluan Perjalanan Bervaksin (VTL) dengan Thailand sebagai langkah terbaharu memulihkan industri pelancongan negara, kata Perdana Menteri Datuk Seri Ismail Sabri Yaakob.

Beliau berkata cadangan itu dibuat hasil lawatannya ke negara gajah putih yang berakhir hari ini sekali gus dapat merancakkan kembali perkembangan sektor ekonomi negara selepas dilanda pandemik COVID-19 sejak dua tahun lepas.

“Singapura, Indonesia dan Brunei secara dasar juga telah bersetuju dengan cadangan pelaksanaan VTL ini,” katanya semasa berucap pada pelancaran program Citrawarna Keluarga Malaysia di sini malam ini oleh Yang Dipertua Negeri Sarawak Tun Abdul Taib Mahmud.

Ismail Sabri berkata VTL antara Malaysia dan Brunei dipersetujui hasil perbincangan beliau dengan Sultan Brunei Sultan Hassanal Bolkiah semasa kunjungannya ke negara itu baru-baru ini.

“Langkah ini bukan sahaja mampu memulihkan industri pelancongan Sarawak tetapi juga merancakkan kembali ekonomi khususnya di bahagian Miri, Limbang dan Lawas yang terletak bersempadan dengan Brunei,” katanya.

Beliau berkata inisiatif kerajaan untuk mengaktifkan semula sektor pelancongan negara telah bermula daripada pelaksanaan Gelembung Pelancongan Antarabangsa Langkawi (LITB) pada November 2021.

“Inisiatif ini merupakan ujian rintis ke atas kesediaan dan kesiapsiagaan sektor pelancongan termasuklah penggiat industri dan agensi kerajaan yang berkenaan terhadap norma baharu,” katanya.

Ismail Sabri berkata walaupun baru tiga bulan, projek itu telah menjana pendapatan lebih RM28 juta selepas berjaya menarik 5,686 pelancong asing.

“Maklum balas baik yang diterima daripada pihak yang terlibat dalam pelaksanaan LITB memberi keyakinan kepada kerajaan untuk meneruskan inisiatif LITB sehingga pintu sempadan negara dibuka sepenuhnya kelak,” katanya.

Ismail Sabri berkata dalam Bajet 2022, kerajaan turut mengumumkan bantuan khas RM85 juta kepada lebih 20,000 pengusaha pelancongan yang berdaftar di bawah Kementerian Pelancongan, Seni dan Budaya dengan bayaran dibuat pada bulan Mac dan Mei ini.

Beliau berkata 10,000 pemandu pelancong (yang akan menerima RM1,500 seorang), 5,592 agensi pelancongan (RM9,000 setiap agensi) dan 3,100 pengusaha inap desa yang berdaftar dengan MOTAC (RM1,800 seorang) adalah antara yang bakal menerima manfaat bantuan ini.

“Diharap dengan semua inisiatif dan langkah yang dilakukan kerajaan ini mampu merancakkan kembali sektor pelancongan serta melonjakkan semula nama Malaysia sebagai destinasi pilihan utama pelancongan global,” katanya.


Koleksi pokok ara terbanyak di Lahad Datu

SANDAKAN 12 Mei. – Pusat Germaplasma Ara Sabah di Rizab Hidupan Liar Tabin, Lahad Datu berjaya membiakkan lebih 90 spesies pokok ara sejak 2011 bagi memastikan tumbuhan tersebut terus hidup untuk kelangsungan ekosistem hutan.

Pengurus Lapangan rizab itu Dr Zainal Zahari Zainuddin berkata, antara spesies yang terdapat di pusat itu ialah Magnoliifolia atau ara hitam yang jarang ditemukan secara liar di seluruh Sabah selain Variegata yang didakwa pupus di Brunei.

“Jumlah koleksi pokok ara di pusat tersebut melebihi separuh daripada jumlah spesies di seluruh Sabah yang dianggar mempunyai sekurang-kurangnya 150 spesies,” katanya kepada Bernama.

Menurut Zainal, kejayaan pusat tersebut membiakkan lebih 90 spesies pokok ara membolehkannya bakal menerima pengiktirafan daripada Malaysia Book of Records (MBOR) sebagai pengumpul koleksi spesies pokok ara terbanyak di Malaysia.

Menariknya, Zainal berkata kesemua koleksi pokok tersebut adalah jenis boleh dimakan dan pada asalnya ia merupakan makanan badak sumbu Sumatera dalam kurungan yang menggemari buah serta daun pokok ara.

“Apabila badak sumbu pupus pada 2019, kami berasakan perlu terus membiakkan tumbuhan ini bagi memelihara hutan sekali gus menjadi antara sumber makanan hidupan liar lain,” katanya sambil menambah usaha itu juga penting bagi mendidik masyarakat mengenai kepentingan tumbuhan pokok ara kepada hutan dan hidupan liar.

Berkongsi lebih lanjut, Zainal berkata pihaknya akan mendapatkan bibit pokok ara dari hutan dan menanamnya di dalam polibeg sehingga mencapai tahap pembesaran tertentu sebelum ditanam semula di dalam hutan.

“Kami buat macam ini kerana pokok ara yang baru tumbuh dalam hutan sekejap sahaja sudah kena ragut haiwan. Jadi kami ambil bibit tersebut, bagi besar dahulu pokok itu baru pindahkan ke hutan,” jelasnya.


Agong, Permaisuri ucap tahniah kepada empat pelajar terpilih sertai latihan ketenteraan di AS

KUALA LUMPUR, 8 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada empat pelajar Malaysia yang terpilih menyertai latihan di akademi ketenteraan Amerika Syarikat (AS) tahun ini.

Menerusi poster dimuat naik di Facebook Istana Negara, Al-Sultan Abdullah dan Tunku Hajah Azizah turut mendoakan agar keempat-empat mereka dilimpahi kejayaan dan kecemerlangan berterusan.

Menurut kenyataan Kedutaan AS di Malaysia, keempat-empat pelajar itu ialah Edlan Mikyad Ahmad Syamly, Muhamad Danish Imran Zainudin, Qarin Loqman Safriza dan Zarif Mohd Zamrin.

Edlan Mikyad dan Zarif dari Universiti Pertahanan Nasional Malaysia masing-masing bakal ditempatkan di Akademi Tentera AS (USMA) West Point, New York dan Akademi Tentera Udara AS (USAFA) di Colorado.

Mereka akan menyertai lima pelajar Malaysia yang sedang menjalani latihan di Akademi Perkhidmatan AS iaitu satu di USMA dan masing-masing dua di USNA serta USAFA.- BERNAMA


Polis rampas rokok seludup RM7.7 juta

Ketua Polis Johor Datuk Kamarul Zaman Mamat berkata serbuan pada 12.30 tengah hari itu merampas kira-kira 51,000 karton rokok pelbagai jenama termasuk Redwood, Bosston dan Paragon namun tiada penahanan individu.

“Kes disiasat di bawah Seksyen 135(1)(d) Akta Kastam 1967 yang jika sabit kesalahan boleh didenda sehingga 20 kali ganda nilai barangan atau penjara hingga tiga tahun atau kedua-duanya sekali,” katanya dalam kenyataan hari ini.

Dalam kes lain, Kamarul Zaman berkata pihaknya menahan seorang lelaki berusia 42 tahun di sebuah stesen minyak di Jalan Harimau, Taman Abad, di sini semalam, dipercayai terlibat dalam aktiviti pembelian minyak diesel bersubsidi.

Menurut Kamarul Zaman, setengah jam kemudian, pihaknya turut menahan seorang lelaki berusia 29 tahun di Taman Ungku Tun Aminah, di sini dan merampas wang tunai berjumlah RM17,722, dipercayai untuk membeli minyak diesel bersubsidi.

“Susulan penahanan itu, polis menyerbu tempat penyimpanan minyak diesel bersubsidi lain di Jalan Belati, Taman Perindustrian Maju Jaya, Kempas pada 11.20 pagi dan menahan tiga lelaki warga asing berusia antara 26 hingga 34 tahun.

Kamarul Zaman berkata kesemua yang ditahan diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) untuk tindakan lanjut mengikut Seksyen 21 Akta Kawalan Bekalan 1961. – BERNAMA


MUFC ‘diikat’ pasukan tercorot

KELAB Bolasepak Melaka United (MUFC) gagal memanfaatkan aksi di laman sendiri untuk mengutip tiga mata penuh apabila terikat 1-1 dengan kelab di tangga tercorot Liga Super, UiTM FC, malam tadi.

Aksi di Stadium Hang Jebat itu menyaksikan anak buah Zainal Abidin Hassan terlebih dahulu di depan pada minit ke-44 sebelum dikecewakan pada minit-minit akhir permainan.

Satu peluang keemasan berjaya diperoleh Giovanne Gomez di awal-awal permainan, namun gagal dimanfaatkannya biarpun berdepan satu lawan satu dengan penjaga gol lawan.

Tatkala aksi dilihat berakhir tanpa jaringan pada rehat separuh masa pertama, S Kumaahran berjaya memecahkan kebuntuan dan meletakkan tuan rumah di depan pada minit ke-44.

Gol itu terhasil berpunca daripada aksi kucar-kacir di hadapan gawang UiTM FC, bermula dengan sepakan Manuel Ott yang terkena tiang sebelum bola berjaya dirampas dan dimanfaatkan Kumaahran yang melakukan rembatan deras menewaskan penjaga gol lawan.

MUFC memperoleh satu peluang untuk menggandakan jaringan pada minit ke-67, namun disia-siakan pemain gantian, Mohamad Fakhrullah Rosli walaupun menerima umpanan cantik daripada Sony Norde.

Di masa kecederaan UiTM FC hampir sahaja menggandakan jaringan menerusi Muhamad Rafie Mat Yaakob, namun tindakan cemerlang kapten pasukan, Khairul Fahmi Che Mat berjaya menggagalkan percubaan tersebut.

Satu mata yang diperoleh itu bagaimanapun berjaya membantu MUFC naik satu anak tangga ke kedudukan ke-9 Liga Super dengan 17 mata daripada 19 perlawanan.


Peraturan pemarkahan pencak silat akan dikaji semula – Pesaka

AYER KEROH 1 Ogos – Persekutuan Silat Kebangsaan Malaysia (Pesaka) akan melakukan ‘post mortem’, selain mengkaji dan mengemaskini aspek peraturan dalam pemarkahan membabitkan kejuaraan pencak silat dunia.

Presiden Pesaka Datuk Megat Zulkarnain Omardin berkata, perkara itu akan dibincangkan bersama Persekutuan Pencak Silat Antarabangsa (Persilat) bagi memastikan acara selepas ini terutama pada Kejuaraan Pencak Silat Dunia pada tahun depan berjalan lancar.

“Dalam pertemuan dengan Presiden Persilat, Datuk Seri Prabowo Subianto pun kita dah bincang untuk duduk semula yang mana kita akan kaji dan perhalusi (peraturan) seberapa segera sebelum Sukan Sea di Kemboja bermula.

“Kerana pada hujung tahun ini kita ada sukan Silat Asia Pantai di Cebu, Filipina, selepas itu kita akan tengok balik mungkin ada peraturan-peraturan terkini yang kita kena kemaskini balik, seberapa segera.

“Kita duduk dan kaji balik dan kalau ada perubahan kita akan buat sebelum tahun hadapan termasuk diguna pakai dalam Kejuaraan Pencak Silat Dunia ke 20 di Indonesia nanti,” katanya.

Mengulas mengenai bantahan rasmi yang dikemukakan untuk memohon perlawanan semula antara pesilat negara Mohammad Khairi Adib Azhar dan atlet Singapura Aniq ‘Asri Mohammad Yazid, Megat Zulkarnain berkata bantahan kepada Delegasi Teknikal Antarabangsa kejuaraan itu tidak akan diteruskan.

“Saya percaya kita buat bantahan tetapi bantahan itu kerana kita tak nak mengganggu aturcara yang telah kita susun kalau kita teruskan bantahan itu sehingga naik ke proses yang lebih tinggi maka segalanya akan terbantut.

“Kerana kalau perlu ada ‘rematch’ pun kita hanya boleh buat pada malam ini dan saya fikir sebagai penganjur yang bertanggungjawab selaku Pengerusi Jawatankuasa Induk Penganjur, saya ambil keputusan untuk tidak meneruskannya.

“Kerana kita telah menerima kehadiran Perdana Menteri dan sebagainya, jadi macam-macam kena ubah balik, ini tidak baik, penonton beribu dah datang, jadi kita perbaiki mana yang perlu,” katanya.


Wanita didakwa dera kanak-kanak pengsan di kandang tertuduh

Bagaimanapun selepas kira-kira lima minit, mahkamah bersambung semula sebaik sahaja tertuduh, Rosnah V.S. Mydin, 48, mula pulih dan keadaan kesihatannya diperiksa oleh seorang doktor yang secara kebetulan berada di dalam mahkamah sama.

Menurut kertas pertuduhan, sebagai seorang yang mempunyai pemeliharaan terhadap kanak-kanak itu, Rosnah telah menganiaya cucunya sehingga menyebabkan dia mengalami kecederaan fizikal.

Dia didakwa mengikut Seksyen 31(1)(a) Akta Kanak-Kanak 2001 dan boleh dihukum di bawah Seksyen 31(1) akta sama yang membawa hukuman denda tidak melebihi RM50,000 atau penjara tidak melebihi 20 tahun atau kedua-duanya sekali, jika sabit kesalahan.

Mahkamah membenarkan tertuduh diikat jamin RM10,000 dengan seorang penjamin berserta tiga syarat tambahan iaitu perlu melaporkan diri di balai polis berdekatan setiap bulan sehingga perbicaraan selesai, menyerahkan pasport kepada mahkamah dan tidak dibenarkan mengganggu saksi perbicaraan.


Kuwait jinakkan Harimau Malayas 4-1

Kuwait, penghuni ranking 148 dunia ternyata lebih garang apabila memperoleh gol pertama pada minit ke-21 melalui sepakan jarak jauh Ahmad Aldhefeery apabila Mohd Farizal Marlias, gagal menyekat percubaannya dalam aksi pemanas badan yang bermula pada 7.15 malam waktu tempatan (11.15 malam waktu Malaysia) pada Ahad.

Bagaimanapun, penyerang naturalisasi baharu Harimau Malaya, Guilherme de Paula menyamakan kedudukan melalui hantaran lintang dari La’Vere Lawrence Corbin-Ong, tujuh minit kemudian. Kedudukan kekal 1-1 hingga tamat separuh masa pertama.

Bersambung babak kedua, Ketua jurulatih Harimau Malaya, Tan Cheng Hoe memutuskan merombak pasukan dengan hanya mengekalkan de Paula dan Syamer Kutty Abba untuk barisan kesebelasan utama skuad negara.

Selepas aksi  berlangsung tiga minit pertama, pemain muda sensasi negara Luqman Hakim Shamsudin, yang membuat penampilan sulung dalam pasukan senior ini, memperoleh peluang untuk menjaringkan gol namun berjaya disekat penjaga gol tuan rumah.

Pasukan tuan rumah yang berjersi biru mendahului sekali lagi menerusi tandukan Fahad Alhajeri pada minit ke-55, manakala penyerang Shabaib Alkhaldi meledakkan satu lagi gol pada minit ke-61 bagi menggegarkan gawang pasukan Malaysia yang kini menduduki tangga ke-153 dunia.

Kuwait terus berpesta gol apabila ketua pasukan Fahad Al-Alabraim meledakkan gol melalui sepakan percuma ke gawang negara pada minit ke-68 sekali gus memaksa Cheng Hoe menggantikan penjaga gol Samuel Somerville dengan Khairulazhan Khalid.

Skuad Harimau Malaya akan mengharungi satu lagi perlawanan persahabatan menentang pasukan ranking ke-99 dunia, Bahrain di Manama pada Jumaat, sebelum kembali ke Dubai bagi menghadapi aski kelayakan pusingan kedua Piala Dunia 2022 / Piala Asia 2023.

Skuad Harimau Malaya akan meneruskan aksi kelayakan Kumpulan G menentang UAE pada 3 Jun, diikuti Vietnam (11 Jun) dan menamatkan saingan berdepan Thailand pada 15 Jun, dengan sasaran layak ke Piala Asia 2023 di China.

Kali terakhir skuad Harimau Malaya beraksi adalah ketika menentang Indonesia dengan berjaya mencatat kemenangan 2-0, sebelum dunia dilanda pandemik COVID-19 memaksa perlawanan kelayakan itu ditangguhkan.


Cadangan insentif tambahan buat petani tangani kenaikan harga baja, racun

KUALA LUMPUR, 2 Dis – Kementerian Pertanian dan Industri Makanan (MAFI) telah mengemukakan cadangan kepada Kementerian Kewangan (MOF) untuk menawarkan insentif tambahan kepada petani yang terjejas bagi menangani kenaikan harga baja dan racun.

“Kerajaan akan terus mengambil langkah menangani kenaikan harga baja dan racun bagi memastikan produktiviti pengeluaran tidak terjejas dan bekalan sentiasa mencukupi dengan harga yang stabil dan berpatutan,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan Datuk Seri Abdul Azeez Abdul Rahim (BN-Baling) mengenai kaedah mengawal dan mengurus trend perubahan harga bekalan baja dan racun yang naik mendadak serta inisiatif khas menaikkan pendapatan petani dan peladang.

Ronald berkata harga baja didapati telah meningkat hampir 30 peratus manakala harga racun meningkat hampir 100 peratus dengan kenaikan harga itu ditentukan kuasa pasaran.

“Antara faktor yang telah dikenal pasti mempengaruhi kenaikan harga ini adalah perubahan polisi daripada negara pengeksport yang mengurangkan bekalan, kenaikan kos bahan mentah yang melibatkan hasil petroleum dan sumber asli, peningkatan kos logistik serta kadar tukaran mata wang asing,” katanya.

Ronald berkata 276,621 petani terkesan dengan kenaikan harga baja dan racun merangkumi tanaman buah, sayur, tanaman ladang, kelapa, bunga-bungaan, herba dan rempah ratus dengan keluasan tanaman 405,509 hektar, selain 356,000 pesawah dengan keluasan tanaman padi 608,000 hektar.

Beliau berkata secara umumnya, petani mengalami peningkatan kos input pertanian sebanyak 21 peratus bagi kategori sayur daun dan 17 peratus masing-masing bagi kategori sayur buah dan buah-buahan berikutan peningkatan harga baja dan racun.


Trend obesiti Malaysia menggerunkan

KUALA LUMPUR 22 Jun – Sepanjang bekerja dari rumah (BDR) berikutan pandemik wabak COVID-19, bukan sahaja golongan wanita, malah lelaki juga berkeluh-kesah di media sosial tentang berat badan yang semakin bertambah.

Masakan tidak! Pergerakan di rumah yang terhad, mudah mendapat makanan kerana dapur hanya beberapa langkah sahaja daripada tempat bekerja, kurang aktiviti fizikal selain terikut-ikut dengan selera anak yang sentiasa hendak makan, dijadikan antara alasan kenaikan saiz badan.

Tidak dinafikan, keadaan itu membuatkan ada yang mula berasa bimbang dan tertekan. Malah, ada juga memuat naikkan gambar segak bergaya sebelum Perintah Kawalan Pergerakan (PKP) di laman Facebook mereka kerana ingin mengemaskini status bagaimanapun mengelak foto terkini diketahui rakan sosial.

Begitu juga dengan beberapa rakan saya turut tidak terkecuali berhadapan keadaan serupa. Malah, seorang daripadanya terkejut dan ‘bising’ sebaik mengetahui berat badan saya yang tidak naik iaitu hanya sekitar 44.7 kg berbanding sebelumnya dalam lingkaran 46 kg sehingga 47 kg.

“Kita kongsilah berat badan, akak ambil berat badan Athirah, dua kg. Rasa mengah sangat bila bergerak dan cepat letih. Sebelum PKP 90 kg sekarang sudah 92 kg memang rasa berat,” kata Nur Athirah Rosli, 34, ketika saya menghubungi beliau baru-baru ini.

Penjawat awam di Pahang ini mengakui kenaikan berat badannya sebanyak dua kg itu kerana masa makan yang tidak menentu selain mudah menempah makanan dalam talian khususnya makanan segera.

Mengakui dirinya sudah obes berikutan kiraan Indeks Jisim Badan (BMI) melebihi daripada sepatutnya pada ketinggian 163 sentimeter (cm), beliau yang belum berkahwin lagi ini mula mengawal pemakanan dan melakukan aktiviti senaman sekurang-kurangnya tiga kali seminggu.

Hakikatnya, masalah obesiti iaitu satu keadaan kompleks di mana seseorang individu itu mempunyai lemak berlebihan pada badan bukanlah hanya dihadapi oleh Nur Athirah mahupun dalam lingkaran Malaysia sahaja bahkan turut menjadi isu kesihatan utama seantero dunia.

Menyusuri data Pertubuhan Kesihatan Sedunia (WHO), permasalahan obesiti yang mengubah struktur bentuk badan seseorang itu didapati menjadi kebimbangan global sejak tahun 1975 lagi dan sehingga kini ia masih menjadi isu besar.

Kerungsingan ini berasas kerana obes merupakan gerbang kepada peningkatan risiko pelbagai penyakit kronik yang bukan sahaja memberi masalah besar kepada golongan tersebut bahkan sesebuah negara berikutan menampung kewangan sangat besar bagi penyediaan rawatan buat rakyatnya.

Jika dirujuk laporan Pertubuhan Kesihatan Sedunia (WHO) pada Feb 2020 jelas memperlihatkan betapa kritikalnya permasalahan ini berikutan obesiti telah mencapai peringkat epidemik secara global, dengan sekurang-kurangnya 2.8 juta orang meninggal dunia setiap tahun kerana lebihan berat badan atau obes.

Di Malaysia,  hasil Tinjauan Kebangsaan Kesihatan dan Morbiditi (NHMS) 2019 mendapati 50.1 peratus daripada orang dewasa mempunyai, sama ada berlebihan berat badan atau obes di mana 30.4 peratus merupakan berlebihan berat badan manakala 19.7 peratus adalah obes.

Harus difahami bahawa terminologi berlebihan berat badan dan obes adalah dua kategori berbeza. Bagi berlebihan berat badan, NHMS 2019 mendefinisikan ia berdasarkan Indeks Jisim Tubuh (IJT) adalah melebihi 25kg/m2 manakala untuk obes kadar IJT melebihi 30kg/m2.

Penemuan data ini nyata tidak begitu menggembirakan kerana ia menunjukkan berlakunya tren peningkatan kategori berkenaan berbanding kajian sama pada tahun sebelumnya. Misalnya, untuk kategori berlebihan berat badan hanyalah sekitar 29.4 peratus manakala obes (15.1 peratus) untuk tahun 2011.

Data NHMS 2019 juga turut memperincikan tiga golongan tertinggi yang berhadapan permasalahan tersebut iaitu perempuan (54.7 peratus), etnik India (63.9 peratus) manakala lingkungan umur paling tinggi adalah golongan berumur 55-59 tahun (60.9 peratus).

Melihat kepada data tersebut, ada kemungkinan besar golongan ini akan mencatatkan penambahan pada tahun ini sekiranya tidak ada langkah rawatan diambil mahupun masih ada yang terus mengamalkan gaya hidup sedentari seperti sebelumnya.

Ini memandangkan ramai yang mengeluh akan kenaikan berat badan sepanjang PKP mahupun PKPBersyarat, jadi, tidak mustahil Malaysia akan terus memegang rekod negara tertinggi golongan dewasa obes di Asia Tenggara.

Menurut Data World Population Review (2019), prevalens orang dewasa yang obes di Malaysia adalah yang tertinggi di negara Asia Tenggara sebanyak 15.6 peratus diikuti oleh negara Brunei (14.1 peratus), Thailand (10.0 peratus) dan Indonesia (6.9 peratus).

“Faktor penyumbang kepada masalah obesiti boleh dibahagikan kepada empat faktor utama iaitu (i) pemakanan, (ii) aktiviti fizikal, (iii) persekitaran, (iv) genetik dan (v) faktor lain seperti penyakit, tekanan dan ubatan. Dua faktor utama ialah dari segi pemakanan dan aktiviti fizikal.

“Secara dasarnya, pengambilan makanan memberi tenaga yang diperlukan oleh tubuh badan. Namun, pengambilan makanan berlebihan yang tidak disertai dengan penggunaan tenaga melalui aktiviti fizikal menyebabkan tenaga berlebihan ini disimpan sebagai lemak di dalam badan,” kata Pakar Perubatan Kesihatan Awam, Jabatan Kesihatan Komuniti, Universiti Putra Malaysia (UPM) Dr Norliza Ahmad kepada Bernama melalui e-mel baru-baru ini.

Menurut Dr Norliza yang juga pensyarah kanan Fakulti Perubatan dan Sains Kesihatan, UPM, apa yang menakutkan, permasalahan ini bukan sahaja menyerang orang dewasa bahkan juga kanak-kanak.

Ini dapat dilihat daripada tinjauan NHMS 2019 yang mendapati 29.8 peratus kanak-kanak yang berusia antara 5 hingga 17 tahun mempunyai berat badan berlebihan temasuk obes. Dilaporkan 14.8 peratus adalah obes manakala selebihnya merupakan berlebihan berat badan.

Ternyata penemuan ini sangat menggerunkan kerana ia menunjukkan trend peningkatan melebihi tiga kali ganda dalam tempoh tidak sampai satu dekad. Kajian yang sama juga menunjukkan, peratusan kanak-kanak obes hanyalah 3.9 peratus pada 2011.

“Ramai kanak-kanak menghadap skrin seperti permainan komputer, tablet, televisyen melebihi dua jam sehari. Tempoh masa yang lama itu dikaitkan dengan masalah obesiti dalam kalangan kanak-kanak.

“Masalah ini amat membimbangkan kerana kanak-kanak yang obes mempunyai risiko tinggi untuk mendapat penyakit tidak berjangkit (NCD) seperti diabetes mellitus dan tekanan darah tinggi pada usia muda selain berkemungkinan menjadi orang dewasa obes.

Sepertimana negara lain yang turut bimbang, Malaysia juga tidak terkecuali daripadanya kerana lebihan berat badan mahupun obes, kedua-duanya merupakan faktor risiko utama yang sering dikaitkan dengan penyakit kronik NCD seperti diabetes mahupun kardiovaskular.

Masalah NCD di Malaysia semakin meruncing kerana dilaporkan sebelum ini ia dikesan antara penyebab utama kematian pramatang berikutan purata jangka hayat rakyat Malaysia tidak dapat ditingkatkan, hanya mencapai sekitar usia 75 tahun.

Jangka hayat sudah tersekat untuk satu dekad berbanding negara lain berikutan penyakit NCD turut sama membawa komplikasi seperti darah tinggi sinonim serangan jantung mahupun diabetes akan berakhir dengan kegagalan buah pinggang.

Jadi, bayangkanlah sekiranya kanak-kanak yang obes itu sudah didiagnos dengan penyakit NCD di awal usia dan tidak mengawalnya dengan baik, tidak mustahil akan terdedah dengan pelbagai komplikasi berkaitan dengannya yang bukan sahaja mengganggu kualiti kehidupan bahkan juga kematian.

Perihal ini mendapat perhatian kerajaan apabila Menteri Kesihatan Datuk Seri Dr Adham Baba ketika membentangkan tinjauan NHMS 2019 dipetik berkata, seorang daripada lima orang dewasa di Malaysia atau kira-kira 3.9 juta orang berumur 18 tahun ke atas menghidap diabetes.

Penemuan ini merisaukan kerana prevalens diabetes di negara ini didapati meningkat kepada 18.3 peratus daripada 13.4 peratus, pada tahun 2015. Di samping itu, dapatan NHMS 2019 juga menunjukkan sejumlah 49 peratus penghidap kencing manis tidak pernah diperiksa atau didiagnos menghidap penyakit tersebut.

Kerajaan memandang serius permasalahan ini kerana menanggung beban kewangan besar rawatan. Kerajaan dilaporkan sebelum ini menampung kos rawatan hemodialisis berjumlah RM2.2 bilion setahun bagi 50,000 pesakit buah pinggang yang menjalani rawatan di hospital kerajaan.

Sememangnya, begitu banyak komplikasi kesihatan buat mereka yang obes apatah lagi jika disahkan positif COVID-19 dan mempunyai rekod NCD. Kumpulan ini berdepan risiko komplikasi kesihatan lebih dahsyat malah turut berisiko membawa maut sekiranya tidak mendapat rawatan secepat mungkin.

Sepertimana kata Ketua Pengarah Kesihatan Datuk Dr Noor Hisham Abdullah, lebih 80 peratus daripada jumlah kes kematian bagi kes COVID-19 adalah kalangan mereka yang ada NCD.


Pelajar MRSM maut, ibu cedera parah dalam kemalangan

SEREMBAN, 4 Jun – Seorang pelajar Maktab Rendah Sains Mara (MRSM) Muadzam Shah, Pahang maut manakala ibunya cedera parah dalam kemalangan membabitkan dua kenderaan di Kilometer 40 Jalan Seremban-Tampin berhampiran Rumah Rakyat Kendong, Rembau dekat sini, semalam.

Ketua Polis Daerah Rembau DSP Hazri Mohamad berkata dalam kejadian pada 9.20 malam itu, mangsa Shazman Sabarudin, 16, disahkan meninggal dunia di lokasi kejadian selepas mengalami kecederaan parah di kepala.

Beliau berkata ibu mangsa, Husnirazulia Mohd Yudin, 47, yang juga mengalami kecederaan parah kini menerima rawatan di zon merah, Hospital Tampin.

“Kemalangan membabitkan dua kenderaan iaitu kereta jenis Perodua Axia yang dipandu lelaki berusia 24 tahun yang dinaiki kedua-dua mangsa tersebut dan kereta Proton Saga dinaiki lima individu,” katanya dalam kenyataan di sini, hari ini.

Menurutnya berdasarkan siasatan awal terdapat kerja-kerja penurapan jalan dari arah Tampin menghala ke Rembau di lokasi kejadian dan keadaan jalan lurus tetapi tidak rata, tidak berturap, berbatu halus serta mempunyai satu lorong sehala.

Hazri berkata kereta Perodua Axia yang dipandu dari arah Tampin menghala ke Rembau itu dipercayai hilang kawalan disebabkan permukaan jalan tidak berturap serta tidak rata, sebelum berpusing dan masuk ke laluan Proton Saga yang datang dari arah bertentangan.

“Akibat kejadian itu juga, pemandu kereta Perodua Axia serta lima individu menaiki Proton Saga mengalami kecederaan termasuk patah kaki dan dirawat di zon kuning hospital sama,” katanya.

Katanya mayat mangsa dibawa ke Unit Forensik Hospital Rembau untuk bedah siasat pada pagi tadi dan kes disiasat di bawah Seksyen 41(1) Akta Pengangkutan Jalan 1987.- BERNAMA


Usah terbuai dengan kejayaan BATC 2022 – Zii Jia

SHAH ALAM, 20 Feb – Jaguh perseorangan lelaki negara Lee Zii Jia, mengingatkan rakan sepasukan agar tidak leka dengan kejayaan bersejarah muncul juara Kejohanan Badminton Berpasukan Asia buat kali pertama di sini, hari ini.

Pemain nombor tujuh dunia itu berkata ini kerana kebanyakan pasukan menghantar barisan kedua mereka berbanding Malaysia, yang membariskan skuad utama pada edisi 2022 yang berlangsung di Pusat Konvensyen Setia City, di sini, sejak Selasa lepas.

Justeru, Zii Jia yang menyumbang mata pertama negara selepas menewaskan Chico Aura Dwi Wardoyo, 14-21, 21-12, 21-10, berharap, para pemain agar mengekalkan momentum mereka sebelum berjuang memburu kejuaraan yang lebih penting, iaitu Piala Thomas dijadual berlangsung di Bangkok, Thailand, Mei ini.

Pasukan Malaysia muncul juara badminton Asia baharu selepas menundukkan Indonesia, 3-0, sekali gus menyekat hasrat musuh tradisi itu daripada menjuarai gelaran keempat berturut-turut kejohanan yang bermula sejak 2016 itu.

Dalam pada itu, Soh Wooi Yik pula mengakui sudah bersedia untuk bermain dalam set penentuan sehingga menyaksikan mereka bangkit daripada ketinggalan, untuk meraih mata kedua buat Malaysia.

Wooi Yik bersama pasangannya, Aaron Chia berhempas pulas dalam perlawanan kedua selepas menerima tentangan hebat dari Leo Rolly Carnando-Daniel Marthin 17-21, 21-13, 21-18.

Aaron pula berkata beliau masih belum berpuas hati dengan persembahannya sepanjang kejohanan ini berlangsung, dan berazam untuk meningkatkan prestasi pada masa depan.

Pemain muda meningkat naik, Ng Tze Yong berkata beliau tidak berdepan tekanan selepas menyedari Malaysia mempunyai kelebihan dengan kedudukan 2-0, sebelum masuk ke gelanggang berdepan pemain ke-90 dunia Ikhsan Leonardo Imanuel Rumbay.

“Pasukan bagi keyakinan banyak lepas mendahului 2-0 dan saya pun tiada tekanan dan cuma berikan yang terbaik,” katanya yang memberi mata kemenangan kepada Malaysia selepas unggul membenam Ikhsan, 21-14, 21-15.

Sementara itu, Pengarah Kejurulatihan Perseorangan Persatuan Badminton Malaysia (BAM) Wong Choong Hann, menyifatkan kem perseorangan lelaki negara telah menampilkan aksi stabil dalam pertandingan ini.

Beliau turut memuji persembahan Zii Jia yang disifatkannya bagus dan tampil lebih tenang bagi membantu pasukan negara menjulang trofi BATC kali ini.

Choong Hann pada masa sama mengakui pasukan Malaysia tidak berdepan cabaran yang getir selepas banyak pasukan mempertaruhkan skuad kedua, namun tetap menghormati langkah negara lain bertindak sedemikian.

Bagi Pengarah Kejurulatihan Beregu Rexy Mainaky, jurulatih kelahiran Indonesia juga bangga dengan prestasi Aaron-Wooi Yik dalam BATC kali ini, apabila berjaya mengawal kegopohan mereka yang terlalu inginkan kemenangan sehingga membawa padah kepada mereka sebelum kejohanan ini.

Selain meraikan kejayaan di hadapan penyokong sendiri, pasukan Malaysia juga pastinya berbangga dapat membalas dendam kekalahan mereka kepada Indonesia, 1-3, pada aksi final edisi 2020 di Manila, Filipina.

Kejayaan skuad wanita Indonesia yang meraih kejuaraan sulung BATC di sini, selepas menewaskan Korea Selatan 3-1, awal hari ini, sedikit sebanyak mengubat kekecewaan skuad lelaki yang gagal mempertahankan kejuaraan dimenangi di Filipina.- BERNAMA


Tingkat hasil produk usahawan asnaf

MELAKA TENGAH 15 Januari – Bidang keusahawanan menjadi antara fokus utama  Majlis Agama Islam Melaka (MAIM) dalam membantu mereka meningkatkan taraf ekonomi golongan asnaf.

Ketua Seksyen, Arina Safurra Alim berkata, antara inisiatif berkenaan dengan mengadakan bengkel meningkatkan taraf ekonomi asnaf melalui peniagaan kecil mahupun peniagaan secara dalam talian.

Beliau menjelaskan, peruntukan bagi perniagaan yang dikendalikan oleh asnaf turut dibantu dari segi peruntukan mahupun nasihat kewangan bagi memberi panduan lebih jelas selok belok perniagaan.

Katanya, pada era masa kini asnaf perlu mahir dan kreatif dalam memastikan produk perniagaan mereka mendapat sambutan walaupun masih baru dalam bidang berkenaan.

“Dari segi kualiti produk pernigaan turut diberi penekanan dalam usaha menarik minat pelanggan serta membentuk kepercayaan awal terhadap produk mereka.” ujarnya lagi.

Tambah beliau, khidmat nasihat dan panduan kaedah pemasaran produk turut ditekankan melalui beberapa sistem antaranya melalui media sosial dan juga kaedah konvensional.

“MAIM turut menyediakan sebuah pekhidmatan kepada usahawan asnaf ini pusat transit pemasaran pdoruk mereka yang dikenalk sebagai Hub pengeluaran Usahawan Asnaf MAIM yang terletak di Klebang, Melaka,” ujarnya.

Tambahnya lagi, usahawan asnaf sendiri perlu memainkan peranan utama dalam membentuk jatidiri mereka menjadi usahawan yang berdaya saing dan berjaya di masa akan datang.


Harga tiket penerbangan: Syarikat penerbangan, pihak berkepentingan bincang kaedah terbaik

ISKANDAR PUTERI, 17 April- Syarikat-syarikat penerbangan serta pihak berkepentingan kini sedang memuktamadkan perbincangan berhubung kaedah atau langkah terbaik, bagi menurunkan kadar tambang tiket penerbangan dari Semenanjung Malaysia ke Sabah dan Sarawak, yang disifatkan meningkat, khususnya pada musim perayaan.

Menteri Pengangkutan Datuk Seri Dr Wee Ka Siong berkata perbincangan itu yang melibatkan tiga syarikat penerbangan iaitu Malaysia Airlines, AirAsia dan Malindo, Suruhanjaya Penerbangan Malaysia (MAVCOM) dan Pihak Berkuasa Penerbangan Awam Malaysia (CAAM), telahpun bermula Khamis lepas, dan dijangka dimuktamadkan pada bila-bila masa.

“Sebab kita melihat rungutan yang kita telah dengar. Pertama, kita menyemak kesahihan aduan tersebut secara spesifik. Kedua, kita minta syarikat penerbangan, hendak tak hendak, kena buat (turunkan harga tiket) kerana ia adalah aspirasi kerajaan untuk turunkan harga akan datang.

“Kita faham disebabkan peperangan, krisis antara Rusia dan Ukraine menyebabkan tambang, harga minyak meningkat secara mendadak. Tetapi kita juga perlu melihat dalam konteks Malaysia. Kita faham Sabah, Sarawak dan Semenanjung, mod pengangkutan yang ada cuma satu sahaja iaitu melalui penerbangan,” katanya selepas majlis berbuka puasa bersama media di Forest City Golf Resort, di sini, malam tadi.

Justeru, Wee berkata satu laporan lengkap berhubung perbincangan itu akan dibuat dan disampaikan kepada Perdana Menteri Datuk Seri Ismail Sabri Yaakob.

“Perdana Menteri sentiasa prihatin dan mengarahkan kepada saya supaya cari kaedah yang praktikal, apa sahaja cara sekali pun…jadi saya rasa kami rasa terpanggil untuk melihat formula-formula yang telah dicadangkan.

“Syarikat-syarikat penerbangan terpaksa mencari satu kaedah (sama ada) nak tambah frekuensi, cara bagaimana, macam mana nak cari pesawat…membatalkan penerbangan ke mana…semuanya harus dilihat secara total…perlukan penyelarasan yang baik dengan satu sama lain,” katanya.

Terdahulu, media melaporkan berdasarkan pemantauan terhadap laman web syarikat penerbangan komersial baru-baru ini menyaksikan tambang penerbangan melonjak sehingga RM2,000 (penerbangan pergi balik) iaitu peningkatan sekitar 566 peratus, menjelang tempoh perayaan Hari Raya Aidilfitri (bagi tempoh 29 April hingga 8 Mei).

Mengulas mengenai tiket bas ekspres yang dikatakan juga meningkat bagi musim Aidilfitri ini, beliau berkata kerajaan tidak membenarkan mana-mana pengusaha bas ekspres, mengambil kesempatan dengan menaikkan harga tambang secara melampau khususnya pada musim perayaan.

Beliau berkata apa jua peningkatan sama ada harga atau frekuensi perjalanan, perlu dipohon kepada Agensi Pengangkutan Awam Darat (APAD) sebelum diserahkan kepada pihaknya untuk pertimbangan, yang kemudiannya akan membuat keputusan terbaik dengan mengambil kira kepentingan semua pihak, khususnya pengguna.

“Kita faham bila musim perayaan biasanya kita izinkan kenaikan harga, tetapi tidaklah kepada satu angka yang bebankan rakyat, ini kerana pada setiap musim perayaan memang amalan biasa kenaikan sehingga 10 peratus daripada harga asal.

“Kita sedar apa yang dilalui syarikat pengusaha bas dan alasan disebalik kenaikan harga itu, tetapi kita juga faham dan bersimpati dan tidak akan membiarkan rakyat terbeban dengan kenaikan harga.

“Sehubungan itu, Kementerian Pengangkutan akan buat satu keputusan terbaik untuk melindungi semua pihak termasuk pengguna, perkara ini akan dibincangkan dengan pemegang taruh, itu yang kita lakukan selama ini,” katanya.

Bagaimanapun, setakat ini Wee berkata pihaknya masih belum mendapat aduan secara spesifik berhubung kenaikan harga secara melampau, dan menyeru masyarakat membuat aduan kepada pihak berwajib sekiranya benar berlaku.- BERNAMA


Kerajaan lulus pelaburan pengilangan sel solar bernilai RM42.2 bilion

KUALA LUMPUR 24 Jun – Kerajaan telah meluluskan lesen pengilang dan galakan insentif di bawah Pelan Jana Semula Ekonomi Negara (PENJANA) untuk aktiviti reka bentuk, pembangunan dan pengilangan sel solar dan modul solar di Malaysia bagi syarikat Risen Energy Co. Ltd dengan jumlah pelaburan RM42.2 bilion.

Perdana Menteri Tan Sri Muhyiddin Yassin berkata, pelaburan yang dibuat melalui Risen Solar Technology Sdn Bhd untuk tempoh lima tahun dari 2021 hingga 2025 itu dijangka menjana 3,000 peluang pekerjaan kepada rakyat tempatan.

“Selain itu, syarikat tersebut juga akan menjalinkan kerjasama dengan universiti dan institusi tempatan dalam menjalankan aktiviti penyelidikan dan pembangunan (R&D), termasuk pengambilan pelajar secara internship (latihan amali),” katanya dalam hantaran di laman Facebook rasmi beliau, hari ini.

Beliau berkata demikian selepas mesyuarat secara maya bersama pengerusi dan presiden Risen Energy, Xie Jian yang turut disertai Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali serta Ketua Pegawai Eksekutif Lembaga Pembangunan Pelaburan Malaysia (MIDA) Arham Abdul Rahman.

Menurutnya, ketika ini terdapat beberapa syarikat pengeluar global solar seperti Jinko Solar, Longi Solar, JA Solar, Hanwha Q Cell, First Solar dan Sun Power yang sedang beroperasi di Malaysia.

“Pelaburan daripada syarikat Risen Energy ini merupakan satu kejayaan besar buat negara, sekali gus menunjukkan keupayaan pengurusan ekonomi Malaysia ketika dunia sedang bergelut dengan cabaran pandemik COVID-19.

“Alhamdulillah, trend kemasukan berterusan pelaburan asing berimpak tinggi ini tentunya menyuntik lebih keyakinan dalam kalangan komuniti pelabur luar terhadap prospek pemulihan ekonomi Malaysia selari dengan aspirasi Pelan Pemulihan Negara, yang pastinya akan membawa manfaat besar kepada masyarakat dari segi peluang pekerjaan dan penjanaan pendapatan,” tambahnya.


Pelanggan sanggup tunggu Rumakici operasi semula

BIARPUN tidak dapat meneruskan operasi, namun rumah penginapan ‘Rumakici’ terus mendapat sambutan sehinggakan ada pelanggan yang tidak mahu wang tempahan mereka dipulangkan.

Itu luahan pemilik Rumakici Jalan Setulang Daeng Mohd Redzuwan Md Amin, 37 yang terpaksa menutup pengoperasian rumah penginapan itu dalam tempoh perintah kawalan pergerakan (PKP).

“Alhamdulillah dengan keluasan 26×10 kaki persegi bagi setiap unit, ‘Rumakici’ akhirnya siap pada Disember 2019, namun Mac 2020 kerajaan umumkan PKP dan saya terpaksa tutup semula rumah penginapan ini,” katanya ditemui di Rumakici dekat Pulau Gadong.

“Jika ikutkan terkesan, sudah pasti sektor pelancongan paling terjejas, saya perlu tanggung kos operasi kira-kira RM1,000 sebulan untuk selenggara rumah penginapan ini.

“Bila dah PKP kebanyakan pelanggan dari Lembag Klang dah batalkan tempahan, tapi setakat ini masih ada 32 pelanggan yang kekalkan tempahan mereka.

“Kita lebih suka pulangkan deposit mereka, tapi pelanggan takut bila kita pulangkan wang mereka selepas ini harga untuk menginap di Rumakici akan berubah,” katanya lagi.

Jelasnya, kos untuk satu unit rumah bernilai kira-kira RM50,000 yang dilengkapi segala kemudahan seperti tempat tidur, ruang istirehat, dapur mini dan tandas.

“Di sini ada dua unit rumah dengan keluasan 26×10 kaki persegi, kos untuk buat dua unit rumah tidak lah mahal sangat cuma kos membina kolam renang lebih tinggi.

“Harga sewa untuk dua unit satu malam RM580 untuk ‘week days’ (Isnin-Khamis), Jumaat, Sabtu, Ahad dan public holidays RM680, manakala bagi satu unit RM360 sehari,” katanya.


Polis tingkat kawalan ekoran insiden letupan, tembakan di Tak Bai

KOTA BHARU, 26 Mei – Polis Kelantan akan meningkatkan kawalan dan risikan susulan kejadian tembakan dan letupan bom yang berlaku di pekan Tak Bai, Narathiwat, Thailand, malam tadi.

Pemangku Ketua Polis Kelantan Datuk Muhamad Zaki Harun berkata semua unit risikan di sempadan telahpun menjalankan tugasan dan setakat ini kejadian tersebut tidak melibatkan rakyat Malaysia.

“Apapun kita kena tunggu hasil siasatan yang dilakukan oleh pihak berkuasa negara jiran,” katanya kepada pemberita selepas Majlis Sambutan Hari Raya Aidilfitri Peringkat Ibu Pejabat Polis Kontinjen (IPK) Kelantan di sini, hari ini.

“Kita juga turut mengadakan perjumpaan dengan agensi dari negara jiran bagi pertukaran maklumat secara lebih sistematik,” katanya yang berharap penduduk tempatan di sempadan berperanan sebagai mata dan telinga pihak berkuasa.


Pasangan kekasih antara tiga ditahan bersama dadah bernilai RM73,000

ALOR SETAR, 7 Mac – Pasangan kekasih antara tiga individu ditahan polis bersama rampasan dadah bernilai lebih RM73,000 dalam serbuan di sebuah rumah di Kampung Huma, Ayer Hangat, Langkawi, semalam.

Ketua Polis Daerah Langkawi ACP Shariman Ashari berkata dua lelaki dan seorang wanita berumur antara 27 dan 41 tahun itu, ditahan sepasukan anggota dari Bahagian Siasatan Jenayah Narkotik Ibu Pejabat Polis Daerah (IPD) Langkawi pada pukul 5 petang.

“Hasil pemeriksaan di dalam bilik di rumah tersebut menemukan satu beg galas mengandungi 10 paket plastik lut sinar yang berisi serbuk dan ketulan berwarna putih disyaki dadah jenis heroin seberat 4,082.41 gram (4.08 kilogram).

Turut dijumpai, satu beg plastik mengandungi 15 paket plastik lut sinar berisi bahan kristal disyaki dadah jenis syabu seberat 775.96 gram. Jumlah keseluruhan rampasan dadah berkenaan dianggarkan bernilai RM73,600,” katanya dalam satu kenyataan, hari ini.

Menurut Shariman hasil saringan urin mendapati kesemua suspek positif dadah jenis methamphetamin dan mereka direman sehingga 13 Mac ini bagi siasatan lanjut di bawah Seksyen 39B Akta Dadah Berbahaya 1952 serta Seksyen 15(1)(a) akta sama. – BERNAMA


LPNM agensi pertanian pertama perkenal chatbot – Ahmad Hamzah

PUTRAJAYA, 2 Ogos – Lembaga Perindustrian Nanas Malaysia (LPNM) menjadi agensi pertanian pertama memperkenalkan aplikasi sembang interaktif chatbot, Nanas Intelligence Advisor (NIA), sebagai medium komunikasi dua hala bagi memudahkan pengguna mendapatkan maklumat tepat berkaitan industri nanas di Malaysia.

Timbalan Menteri Pertanian dan Industri Makanan Datuk Seri Ahmad Hamzah berkata inisiatif itu akan menjadi contoh kepada agensi lain di bawah Kementerian Pertanian dan Industri Makanan (MAFI) untuk memanfaatkan internet benda (IoT) selaras perkembangan Revolusi Industri 4.0 (IR4.0).

“Saya yakin NIA dapat dimanfaatkan pelbagai lapisan masyarakat khususnya generasi muda yang berminat untuk menceburkan diri dalam bidang agromakanan. Tahniah saya ucapkan kepada LPNM atas inisiatif ini,” katanya kepada Bernama selepas melancarkan NIA di Laman Pameran Pertanian, Hortikultur dan Agropelancongan Malaysia (MAHA) 2022 di MAFI, di sini hari ini.

NIA merupakan ciri Kecerdasan Buatan (AI) yang berfungsi merangsang perbualan manusia menerusi teks. NIA boleh diakses menerusi aplikasi Whatsapp di talian +6011-1086 8700

Ketua Pengarah LPNM Mohd Khairuzamri M Salleh menyifatkan NIA sebagai aplikasi yang mudah diakses, mesra pengguna, praktikal dan boleh dihubungi sepanjang masa untuk maklum balas yang pantas kepada pengguna.

“Kita akan pastikan sistem NIA ini sentiasa dikemas kini dengan maklumat terkini berhubung industri nanas supaya ia dapat memberikan maklumat tepat kepada pengguna,” katanya.

Ketua Unit Pengurusan Maklumat LPNM Mohd Haironizam Suli berkata NIA mula dibangunkan pada April lepas selaras usaha mentransformasi sektor penanaman nanas dalam era IR4.0.

Berkongsi keistimewaan NIA, Mohd Haironizam berkata NIA mampu mengkaji soalan untuk disesuaikan dengan jawapan berdasarkan maklumat terkini yang dimuat naik ke dalam sistem bagi memastikan NIA dapat menyediakan maklumat yang menepati keperluan pengguna.


Tindakan tegas terhadap mahasiswa jual PerantiSiswa

PUTRAJAYA, 25 Okt – Menteri Komunikasi dan Multimedia Tan Sri Annuar Musa hari ini yang mengesahkan berlakunya kes penjualan semula peranti siswa diperolehi di bawah Program PerantiSiswa Keluarga Malaysia, berkata tindakan tegas akan dikenakan terhadap individu yang melakukannya.

Setakat ini, katanya terdapat 14 kes penjualan semula PerantiSiswa yang dikesan di seluruh negara, dan pemantauan terhadap perkara itu sedang dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP).

“Ada tindakan tertentu akan diambil terhadap penjual peranti, contohnya paparkan nama secara terbuka untuk pengetahuan umum di portal perantisiswa atau maklumkan kepada pihak universiti,” katanya selepas mempengerusikan mesyuarat Pasukan Khas Jihad Tangani Inflasi di sini hari ini.

Program PerantiSiswa Keluarga Malaysia adalah inisiatif Kementerian Komunikasi dan Multimedia Malaysia (K-KOMM), bertujuan membantu proses pembelajaran mahasiswa Institut Pengajian Tinggi yang berada dalam kelompok B40.

Semalam, tular di media sosial mengenai tindakan mahasiswa menjual PerantiSiswa jenis Samsung Galaxy Tab A8 LTE bersama beberapa aksesori yang diperoleh, dengan harga lebih murah daripada harga pasaran.

Beliau berkata peranti yang diedarkan, mempunyai beberapa aplikasi tertentu yang mampu mengesan keberadaan peranti itu sama ada di universiti atau lokasi lain.

“Peranti ini ada keupayaan untuk buat ‘tracking’ siapa pemilik yang telah jual dan ada beberapa peranti telah disekat penggunaannya,” katanya perantisiswa yang diagihkan adalah amanah dan ia bukan untuk dijual.

Beliau berkata tindakan menjual peranti itu sama seperti melanggar ‘akujanji’ untuk menggunakan peranti tersebut bagi kegunaan sendiri, seperti yang ditandatangani mereka ketika menerima peranti tersebut.

“Perbuatan ini diharap dapat dihentikan segera… saya zahir rasa terkilan dan dukacita, kerana penerima PerantiSiswa menjualnya secara terbuka secara dalam talian… saya fikir ia tindakan tidak wajar,” katanya.

Annuar berkata K-KOM bersedia mengkaji pelaksanaan ‘buy back policy’ bagi penerima PerantiSiswa untuk menjual peranti mereka, sekiranya mereka tidak mahu menggunakan peranti itu lagi.

“Mereka yang tidak mahu guna, mungkin ada kaedah ‘buy back’ yang sesuai sesuai selepas setahun… saya akan minta kaji kaedah berbanding jual peranti itu dengan harga murah… ia tindakan tidak baik,” katanya.

Sementara itu, Annuar berkata pihaknya komited untuk terus mengagihkan peranti di bawah Program PerantiSiswa Keluarga Malaysia kepada pemohon yang diluluskan dengan segera, meski pun wujud kes penjualan semula peranti itu oleh segelintir pihak.

“Saya telah letakkan sasaran untuk agihkan PerantiSiswa yang diluluskan sebelum 31 Nov ini. Pengedaran tetap disegerakan dan akan terus berjalan kerana kes-kes penjualan peranti ini adalah kecil,” katanya.

Setakat 18 Okt lepas, sebanyak 474,311 permohonan untuk PerantiSiswa Keluarga Malaysia diterima melibatkan 95,882 bagi fasa pertama dan 378,429 untuk fasa kedua.


Agong mahu ahli politik bermuhasabah, tidak ulangi kancah politik tidak menentu

KUALA LUMPUR 16 Okt. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menasihati semua rakyat khususnya ahli politik untuk bermuhasabah agar negara tidak sekali lagi diheret ke kancah politik tidak menentu.

Menurut Datuk Pengelola Bijaya Diraja Istana Negara Datuk Ahmad Fadil Shamsuddin, Seri Paduka memberi ingatan itu kerana negara masih lagi berhadapan dengan pelbagai masalah dan masa depan yang sukar akibat ancaman pandemik COVID-19.

Al-Sultan Abdullah juga mengulangi titah nasihat kepada ahli-ahli Parlimen supaya mempamerkan kematangan dalam berpolitik dan memahami serta menjiwai keluh-kesah rakyat dan tidak mengabaikan kesejahteraan rakyat, yang dititahkan semasa Istiadat Perasmian Pembukaan Penggal Ketiga Parlimen ke-14 pada Mei lepas.

Ahmad Fadil dalam kenyataan yang dikeluarkan Istana Negara hari ini, berkata Seri Paduka turut menegaskan bahawa ahli-ahli politik seharusnya tidak mengakhiri perbezaan pendapat dengan permusuhan.

“Mengambil keberkatan bersempena hari Jumaat yang mulia ini, Al-Sultan Abdullah turut menyeru seluruh rakyat berdoa semoga negara yang kita cintai bersama ini dikurniakan keamanan dan ketenangan agar kemakmuran dan kesejahteraan negara serta rakyat sentiasa terjamin,” katanya.

Sementara itu, Ahmad Fadil berkata Seri Paduka turut menitahkan semua masjid di negara ini  mengadakan solat sunat hajat dan doa selamat agar penularan wabak COVID-19 dapat dibanteras dengan berkesan dan segera.

Titah Seri Paduka itu berikutan penguatkuasaaan semula Perintah Kawalan Pergerakan Bersyarat (PKPB) di seluruh Sabah, Selangor, Kuala Lumpur serta Putrajaya, selain kewujudan beberapa kluster baharu di Kedah, Perak, Negeri Sembilan dan Labuan.

“Oleh itu, Seri Paduka Baginda menasihati seluruh rakyat untuk terus memainkan peranan masing-masing dan berdisiplin mematuhi prosedur operasi standard dan tatacara amalan kebiasaan baharu dalam membantu pihak-pihak berkuasa memerangi penularan COVID-19 demi keselamatan diri dan kesejahteraan negara,” katanya.


Inventori MSM Malaysia naik 17.4 peratus pada April 2022 – MPOB

KUALA LUMPUR, 10 Mei- Stok minyak sawit mentah (MSM) Malaysia meningkat kepada 891,779 tan pada April 2022, menokok 17.4 peratus daripada 759,732 tan pada Mac berikutan pengeluaran yang lebih tinggi, menurut Lembaga Minyak Sawit Malaysia (MPOB).

MPOB berkata inventori minyak sawit diproses turut bertambah 5.2 peratus bulan ke bulan kepada 750,215 tan daripada 713,112 tan sebelum ini.

Secara keseluruhannya, stok minyak sawit meningkat 11.5 peratus kepada 1.64 juta tan daripada 1.47 juta tan pada Mac, kata agensi itu dalam kenyataan hari ini.

Bagi pengeluaran, MPOB berkata output MSM naik 3.6 peratus bulan ke bulan kepada 1.46 juta tan berbanding 1.41 juta tan sebelum ini.

Pengeluaran isirung sawit menokok 2.23 peratus kepada 367,159 tan daripada 359,165 tan pada bulan sebelumnya, manakala pengeluaran minyak isirung sawit melonjak 4.59 peratus kepada 168,068 tan daripada 160,693 tan pada Mac.

Sementara itu, MPOB berkata, eksport minyak sawit merosot 17.7 peratus bulan ke bulan kepada 1.05 juta tan pada April berbanding 1.28 juta tan pada Mac.

Eksport oleokimia berkurangan 0.46 peratus bulan ke bulan kepada 242,863 tan pada April berbanding 243,978 tan sebelum ini, manakala eksport biodiesel melonjak 47.68 peratus bulan ke bulan kepada 23,411 tan daripada 15,853 tan, katanya.


Bapa durjana dipenjara 428 tahun 240 sebatan

AYER KEROH 20 September – Perbuatan jijik seorang bapa memperkosa, melakukan seks luar tabii dan amang seksual fizikal terhadap dua anak kandungnya sejak tujuh tahun lalu berbalas selepas mahkamah menjatuhi hukuman penjara selama 428 tahun serta 240 sebatan keatasnya, hari ini.

Bagaimanapun, Nariman memutuskan kesemua hukuman penjara itu berjalan serentak secara berperingkat, berikutan itu tertuduh menjalani penjara selama 45 tahun manakala sebatan pula sebanyak 24 kali mengikut jumlah maksimum dibenarkan.

Mengikut pertuduhan dibawah Seksyen 376 (3) Kanun Keseksaan yang memperuntukkan hukuman penjara maksimum 30 tahun dan sekurang-kurangnya 10 sebatan, bapa kepada lima anak itu didakwa merogol kedua-dua mangsa secara berasingan dengan 13 pertuduhan melibatkan mangsa berusia 19 tahun.

Tertuduh turut didakwa, atas lima pertuduhan mengikut Seksyen 377CA Kanun Keseksaan kerana memasukkan objek ke dalam kemaluan mangsa berusia 15 tahun dan berdepan hukuman penjara maksimum 30 tahun dan sebatan.

Dia turut didakwa dengan satu kesalahan lain mengikut Seksyen 377B kanun sama kerana melakukan seks luar tabii terhadap mangsa sama serta satu lagi pertuduhan mengikut Seksyen 14(a) Akta Kesalahan Seksual Terhadap Kanak-kanak 2017.

Berdasarkan fakta kes, kejadian terbongkar selepas ibu mangsa melihat tertuduh merogol mangsa yang berusia 15 tahun di kediaman mereka pada 5 September lalu.

Prosiding yang dikendalikan Timbalan Pendakwa Raya Anis Najwa Nazari memohon mahkamah mengenakan hukuman setimpal terhadap tertuduh dengan menjelaskan keterangan diberikan oleh kedua-dua mangsa jelas membuktikan mereka trauma sehingga takut untuk mendekati lelaki lain mahupun saudara mereka.

Selain itu tertuduh memohon hukuman ringan memandangkan keadaannya yang uzur kerana menghidap masalah jantung, darah tinggi, diabetes, sakit kulit kronik dan tulang belakang.

Tertuduh didakwa dibawah Seksyen 506 Kanun Keseksaan yang memperuntukkan penjara maksimum tujuh tahun atau denda atau kedua-duanya dan dijatuhi hukuman penjara dua tahun.


Sirim bangunkan kaedah periksa status barangan elektrik dan elektronik dalam talian

SHAH ALAM 15 Feb. – SIRIM QAS International sedang membangunkan kaedah untuk pengguna memeriksa status barangan elektrik atau elektronik yang dibeli secara dalam talian bagi memastikan barangan terbabit mempunyai kelulusan SIRIM dan Suruhanjaya Tenaga (ST).

Ketua Pegawai Eksekutif SIRIM QAS International Nur Fadhilah Muhammad berkata, usaha itu dilihat perlu memandangkan pada masa ini pengguna tidak mempunyai cara untuk berbuat demikian sebelum membuat pembelian barangan terbabit.

“Buat masa ini, SIRIM hanya mempunyai aplikasi untuk memudahkan pengguna memeriksa barangan elektrik dan elektronik yang dibeli di kedai sahaja,” katanya pada sidang media pelancaran Kempen Kesedaran Keselamatan SIRIM-ST 2021 secara maya hari ini.

Turut hadir pada sidang media maya itu ialah Presiden merangkap Ketua Eksekutif Kumpulan SIRIM Datuk Dr Ahmad Fadzil Mohamad Hani dan Ketua Pegawai Eksekutif ST Abdul Razib Dawood.

Kempen selama tiga bulan bermula hari ini menerusi platform media sosial SIRIM dan ST itu bertujuan meningkatkan kesedaran masyarakat mengenai kepentingan membeli barangan elektrik dan elektronik yang mendapat kelulusan kedua-dua agensi berkenaan.

Sementara itu, Ahmad Fadzil dalam ucapannya semasa melancarkan kempen tersebut mengingatkan pengguna supaya sentiasa peka dan hanya membeli peralatan elektrik serta elektronik yang diluluskan oleh SIRIM-ST.

“Langkah ini bagi mengelakkan kemalangan atau kebakaran sehingga mengakibatkan kecederaan dan kematian. Hanya label SIRIM-ST dapat mengesahkan barangan yang dibeli pengguna selamat untuk digunakan,” katanya.

Abdul Razib pula berkata sebanyak 45 kes kemalangan berpunca daripada barangan elektrik dan elektronik dilaporkan tahun lepas dengan 28 daripadanya mengakibatkan kematian.

Tambah Abdul Razib, sebarang peralatan elektrik dan elektronik yang akan dijual di pasaran perlu mendapat Perakuan Kelulusan (COA) daripada ST dan menjalani ujian serta pensijilan oleh SIRIM.

“Peralatan elektrik yang melepasi ujian ditetapkan akan diberikan label SIRIM-ST atau mempunyai tanda pensijilan SIRIM. COA dikeluarkan ST pula untuk pengeluar serta pengimport perkakas yang memenuhi standard dan keperluan keselamatan di bawah Peraturan-peraturan Elektrik 1994,” katanya.


Diskaun sehingga 50 peratus bercuti ke Melaka

JOHOR BAHRU 26 Mac – Kerajaan Negeri Melaka secara rasmi melancarkan kempen promosi ‘Melaka For Malaysian 1.0’ dalam Festival Semarak Pelancongan Negeri Melaka 2022 di Johor Bahru yang berlangsung hari ini.

Ketua Menteri Datuk Seri Utama Sulaiman Md Ali berkata, kempen bermula 25 Mac hingga 31 Disember itu dilancarkan bertujuan untuk memulihkan sektor pelancongan Melaka di samping menarik lebih ramai pelancong ke negeri ini.

“Selain itu, pihak Persatuan Hotel Malaysia (MAH) Melaka, Persatuan Bajet Hotel (MyBHA) Melaka dan Persatuan Pemilik Homestay Negeri Melaka turut menawarkan pakej penginapan diskaun sehingga 50 peratus.

“Bukan itu sahaja, tempat-tempat tarikan di Melaka juga menawarkan diskaun sehingga 50 peratus di mana para pelancong boleh menerokai Melaka dengan harga yang lebih berpatutan.

Mengulas lanjut, katanya, Melaka turut menawarkan baucar diskaun sehingga 30 peratus di 30 buah restoran dan cafe yang menyertai kempen “Melaka for Malaysian 1.0”.

Ujarnya, baucar itu boleh didapati di kaunter Tourism Melaka di mana kempen ini bermula pada 25 Mac 2022 dan sah sehingga 31 Disember 2022.

“Bagi pihak Kerajaan Negeri Melaka, saya juga menyeru kepada semua penggiat industri pelancongan Negeri Johor dan Negeri Melaka agar sentiasa menyokong kempen promosi ini di samping memilih Melaka sebagai Destinasi MICE (Meeting, Incentive, Convention & Exhibition) yang utama di Malaysia.

“Bagi penganjur aktiviti MICE ini, Melaka menawarkan insentif penganjuran MICE dengan memberikan tajaan makan malam, persembahan kebudayaan dan lawatan setengah hari di tempat-tempat tarikan pelancongan bagi penganjuran aktiviti MICE yang melibatkan sekurang-kurangnya 200 orang peserta / pelancong,” katanya lagi.


‘Saya akan hantar laporan ke Putrajaya’ – Norhizam

BANDA HILIR 2 Julai – Kerajaan sedia membantu menyelesaikan masalah dihadapi lebih 100 peniaga kraftangan dan makanan tradisional di Bazar Ole-ole di sini ke Putrajaya Isnin ini.

EXCO pembangunan usahawan negeri, Datuk Norhizam Hassan Baktee, penganjur bazar berkenaan bagaimanapun perlu segera menyediakan laporan beserta bukti kerugian ditanggung mereka sejak awal tahun ini akibat pelaksanaan Perintah Kawalan Pergerakan (PKP).

“Saya minta usahawan-usahawan kecil yang ada di Melaka himpunkan segala data dan fakta ini (kerugian), hantarkan pada saya untuk saya angkat laporan terus ke Kementerian Pembangunan Usahawan dan Koperasi.

Kalau dia (penganjur) kata esok atau Sabtu boleh bagi laporan, Isnin saya dah naik (Purajaya). Tak perlu masa yang lama,” katanya.

Pengerusi Jawatankuasa Pertanian, Penternakan, Pembangunan Usahawan dan Koperasi itu berkata demikian selepas meninjau keadaan peniaga di Bazar Ole-ole di sini hari ini. Hadir sama penganjur bazar berkenaan, Khairul Anuar Mohd Noor.

Terdahulu, Khairul Anuar mendakwa pelaksanaan PKP sejak awal tahun ini menyebabkan penganjur dan lebih 100 peniaga bazar berkenaan yang bergantung penuh pendapatan daripada pelancong kerugian hampir RM1.3 juta merangkumi kos sewa tanah, sewa kedai, makanan rosak akibat tamat tempoh.

Mengulas perkara itu, Norhizam berkata beliau turut simpati dengan nasib dialami dan akan berusaha membantu mereka termasuk mendapatkan bantuan pinjaman menerusi agensi di bawah kementerian berkenaan.

“Kalau kata tak dapat bantuan daripada Pusat (kementerian) pun kita minta SME Corp, MARA, TEKUN, PUNB dapatlah meringankan beban mereka dengan memberi pinjaman agar mereka boleh berniaga balik.

“Selain daripada itu, usahawan yang beragam Islam juga boleh datang berjumpa dengan saya membawa dokumen diperlukan untuk memohon bantuan daripada Majlis Agama Islam Melaka (MAIM) berjumlah RM350,” katanya.


Sukan SEA: Ismail Sabri ucap tahniah, bangga pencapaian atlet Keluarga Malaysia

KUALA LUMPUR, 21 Mei – Perdana Menteri Datuk Seri Ismail Sabri Yaakob mengucapkan tahniah kepada kontinjen Malaysia yang berjaya mencapai sasaran 36 pingat emas pada temasya Sukan SEA ke-31 yang berlangsung di Hanoi, Vietnam.

Emas ditunggu-tunggu itu disumbangkan skuad karate kebangsaan menerusi acara kumite berpasukan lelaki dibarisi S. Prem Kumar, Sureeya Sankar dan R. Sharmendran menewaskan Indonesia 3-0 pada saingan final.

Lebih bermakna, bukan sahaja menghadiahkan pingat emas ke-36 kepada kontinjen negara malah skuad karate turut menamatkan kemarau 29 tahun kilauan emas dalam acara kumite berpasukan lelaki pada temasya Sukan SEA.

Terdahulu, emas ke-35 Malaysia disumbangkan atlet menembak Nurul Syasya Nadiah Mohd Arifin yang mencipta kejutan mengungguli final 10 meter (m) air pistol wanita pada penampilan sulungnya di Sukan SEA.- BERNAMA


Lumpuh selepas jatuh bangunan, Mohd Zikri bangkit pecah tiga rekod kebangsaan

DUNIANYA pernah gelap seketika selepas terjatuh dari tingkat dua bangunan sebuah asrama sekolah di Negeri Sembilan pada 2014 sehingga menyebabkan tulang belakangnya patah dan disahkan lumpuh separuh badan.

Daripada seorang insan normal, Mohd Zikri Zakaria terpaksa akur bergelar orang kurang upaya (OKU) dan terpaksa bergantung harap kepada kerusi roda.

Namun selepas hujan, rupanya ada pelangi. Siapa sangka dunianya kembali terang apabila mula menjinakkan diri dalam bidang sukan selepas keluar dari hospital pada 2015.

Malah, dia hanya mengambil masa setahun sahaja untuk meraih pingat emas pertamanya pada Kejohanan Sukan Paralimpiad Malaysia Ke-18, Sarawak pada 2016.

Berkat kerja kerasnya, selain sokongan ahli keluarga, Mohd Zikri kini bergelar pemecah rekod kebangsaan dalam tiga acara sukan iaitu lontar peluru, lempar cakera dan merejam lembing.

Dia yang mewakili Melaka temasya Para Sukan Malaysia (Sukma) MSN 2022, November lalu turut dinobat olahragawan terbaik apabila berjaya memecahkan tiga rekod temasya sukan dwitahunan itu.

Menceritakan kisahnya bergelar seorang atlet, Mohd Zikri yang membesar di Kuala Pilah, Negeri Sembilan berkata, sejak di bangku sekolah dia sudah mula cenderung dalam bidang sukan apabila mewakili sekolah dalam acara bola tampar.

“Saya pilih sukan ini sebab saya sudah ada asas dalam sukan yang menggunakan kekuatan tangan. Jadi dari situlah saya pilih sukan ‘throw’ dan alhamdulillah ia membantu saya ke tahap yang ada sekarang,” katanya yang turut memenangi pingat emas pada Kejohanan Para ASEAN Solo, Indonesia, pada Ogos lalu.

Mohd Zikri berkata, selepas meraih pelbagai kejuaraan dalam negara dan di peringkat Asia Tenggara, tumpuannya kini terarah kepada misi untuk bergelar juara dunia.

Justeru, katanya, dia akan memberi sepenuh tumpuan pada Kejohanan Dunia di Paris yang dijangka pada Julai 2023, selain turut akan beraksi di Kejohanan Para Asia Kemboja pada Mei 2023.

“Saya tidak pernah dapat apa-apa kejuaraan di pentas Asia dan dunia, jadi saya harap 2023 akan membawa tuah untuk saya meraih kejayaan itu,” ujarnya.

Dalam pada itu, Mohd Zikri turut menitipkan pesanan kepada OKU di luar sana agar jangan pernah malu dengan kekurangan diri, sebaliknya perlu bangkit membuktikan mereka juga boleh berjaya seperti insan biasa.


Ganjaran RM81,000 buat atlet Sukan SEA di Hanoi

SERI NEGERI 2 Jun – Melaka menghadiahkan insentif keseluruhannya berjumlah RM81,000 kepada lapan atlet negeri selepas meraih pingat pada temasya Sukan SEA ke-31 di Hanoi, Vietnam.

Lapan atlet berkenaan adalah atlet sukan memanah, Juwaidi Mazuki yang berjaya menerima insentif keseluruhannya berjumlah RM23,000 selepas merangkul dua pingat emas individu lelaki dan berpasukan campuran serta pingat gangsa dalam berpasukan lelaki.

Turut menerima insentif, attlet sukan golf, Nateeshvar Anatha Ganesh; Johnathan Wong Guanjie (menembak) dan Tan Zhi Yan (wushu) masing-masing menerima RM10, 000 manakala gandingan beregu badminton, Man Wei Chong dan Tee Kai Wun masing-masing menerima insentif sebanyak RM8,000.

Bagi pemenang pingat gangsa, Iman Aisyah Norazam (memanah) dan Sydney Chin Sy Xuan (wushu) membawa pulang RM6,000 selepas meraih pingat gangsa.

Ketua Menteri, Datuk Seri Utama Sulaiman Md Ali berkata ganjaran imbuhan dalam bentuk wang tunai itu diberikan di bawah Skim Hadiah Insentif Kemenangan Sukan Negeri Melaka.

“Dengan pemberian insentif ini, diharapkan dapat menaikkan lagi semangat semua atlet kelahiran Melaka agar terus berusaha untuk meningkatkan prestasi dan mencapai kecemerlangan di peringat antarabangsa seperti dicapai semua lapan atlet tersebut,” katanya pada sidang media selepas menyerahkan replika cek kepada semua atlet berkenaan di pejabatnya di sini hari ini.

Hadir sama Setiausaha Kerajaan Negeri, Datuk Zaidi Johari dan EXCO Pembangunan Belia, Sukan dan Badan Bukan Kerajaan (NGO), V P Shanmugam dan Pegawai Kewangan Negeri, Datuk Salhah Salleh.

Mengulas lanjut, Sulaiman berkata lapan atlet itu adalah daripada 21 atlet anak kelahiran Melaka yang berjaya membawa pulang pingat dalam kejohanan dwi tahunan berlangsung pada 12 hingga 23 Mei lalu.

“Walaupun edisi ke-30 di Manila pada tahun 2019 menunjukkan pencapaian lebih baik iaitu seramai 13 atlet berjaya membawa pulang pingat, namun pemenang kali ini juga harus diberikan pujian memandangkan dunia menghadapi saat sukar selama dua tahun akibat pandemik COVID-19,” katanya.


Kayuh kayak jejak ‘rumah ikan’

SERKAM 6 Sept. – Hobi ekstrem pancingan kayak atau ‘kayak fishing’ kini menjadi trend dalam kalangan kaki pancing di negeri ini sehingga menjadikan komunitinya kian bercambah saban tahun.

Menjadikan perairan Pulau Burung, Pulau Dodol dan Pulau Upeh sebagai lokasi memancing, sekumpulan kaki pancing dari Kayak Fishing Melaka sanggup berpanas dan berhujan serta mengharung ombak besar semata-mata untuk melempiaskan minat memancing.

Seorang ahlinya, Mohd Fadzli Ahmad, 38, berkata, walaupun dianggap hobi ‘orang gila’ memancing di atas sebuah ‘sampan kecil’ dengan panjang 12 kaki, namun ia bukan penghalang untuknya bersama lebih 30 ahli lain meneruskan aktiviti itu.

Pada awalnya, dia yang mesra dengan panggilan ‘Dak Z’ sama seperti kaki pancing lain yang banyak memancing di tepi pantai, muara, sungai dan tasik, namun apabila mula mengetahui dan mempelajari pancingan kayak pada 2014, dia mula jatuh cinta.

“Jadi, keterujaan itu memang berbeza kerana kita boleh terus berkayuh pergi ke kawasan berstruktur, lokasi pemainan ikan itu sendiri,” katanya kepada Melaka Hari Ini.

Menurutnya, sejak awal pembabitan dalam arena pancingan kayak, dia telah menghabiskan RM5,300 untuk membeli dua kayak khas menggunakan kayuhan tangan dan pedal kaki.

Meskipun terpaksa berhabis duit untuk memenuhi hobi itu, namun baginya, semua itu terbalas apabila dia berjaya menaikkan spesis ikan idaman kaki pancing.

“Antara pengalaman manis sejak menceburkan diri dalam arena pancingan kayak ialah apabila menaikkan spesis ikan gred A, iaitu ikan jenahak dalam anggaran saiz 3 kilogram (kg).

“Mungkin bagi orang lain saiz itu dianggap kecil, tetapi bagi saya, tarikan ikan jenahak sewaktu menyambar umpan jig yang diturunkan memang menguji adrenalin kitaa sewaktu bertarung dan ketika mendaratkannya.

Selain mendaratkan ikan-ikan idaman, antara kenangan yang dianggap manis baginya ialah apabila dapat bertemu idola pancingan kayak Malaysia, Luqman Al Hakim atau lebih dikenali sebagai Vluq.

Pertemuan itu berlaku ketika dia dan ahli Kayak Fishing Melaka berkunjung ke Kuantan pada hujung tahun lalu yang menyaksikan dia bukan sahaja dapat mengenali lebih rapat figura popular yang mempunyai lebih 200,000 pengikut di Youtube itu bahkan turut dapat mempelajari teknik-teknik pancingan baharu.

Di sebalik kisah-kisah manis, turut tersimpan satu memori pahit yang pernah dialami Dak Z apabila terpaksa bertarung nyawa menyelamatkan diri selepas dibadai ribut ketika memancing di perairan Pulau Besar beberapa tahun lalu.

Menceritakan detik itu, dia yang menetap di Taman Krubong Jaya berkata, sewaktu kejadian dia tidak sempat menyelamatkan diri di pulau berhampiran, sebaliknya termasuk ke dalam kawasan ombak tinggi.

“Lebih kurang 15 minit juga saya bertarung dengan ombak besar dan alhamdulillah saya berjaya mengharunginya dan pulang ke daratan dengan selamat.

“Walaupun boleh meragut nyawa, namun, semua itu bukan penghalang untuk saya meneruskan minat dalam arena pancingan ini kerana semua itu boleh menjadi pengalaman berharga dan memori yang akan dikenang,” katanya lagi.

Menurut juru teknik sebuah kilang di Batu Berendam itu, selain memancing, dia juga kini aktif menjadi vlogger memancing di YouTube menerusi saluran Dak Z Channel.

Menerusi platform itu, ujarnya, dia memuat naik video-video aksi pancingan kayak kepada lebih 2,000 pengikutnya dan percaya hobi berkenaan boleh memberi sumber pendapatan.

“Selain dapat menyaksikan kembali kenangan menaikkan ikan sewaktu memancing, dengan video-video itu juga dapat dijadikan sumber pendapatan melalui YouTube jika kita rajin berusaha.

“Namun sejak Perintah Kawalan Pergerakan (PKP) dikuat kuasakan beberapa kali memang aktiviti saya menerusi platform YouTube sedikit terjejas kerana tidak dapat keluar memancing.

“Tetapi, alhamdulillah sekarang Melaka sudah masuk ke Fasa 2 yang mana saya kini kembali aktif memancing dan mencari ‘content’ baharu untuk disajikan kepada kaki pancing,” katanya yang menyimpan impian memancing di perairan Terengganu dan Pulau Pinang suatu hari nanti.

Katanya, memancing bukan sahaja menenangkan jiwa bahkan ia jauh lebih bermanfaat berbanding obses kepada gajet atau melakukan aktiviti tidak bermoral seperti merempit.


Mesyuarat khas Dewan Negara ditangguh elak risiko COVID-19

KUALA LUMPUR 1 Ogos – Mesyuarat Khas Dewan Negara dijadualkan pada 3 hingga 5 Ogos ini ditangguhkan ke suatu tarikh yang akan ditetapkan kelak.

Menerusi notis dikeluarkan Setiausaha Dewan Negara Muhd Sujairi Abdullah kepada Ahli-ahli Dewan Negara bertarikh hari ini, pejabat Yang Dipertua Dewan Negara telah dimaklumkan oleh Perdana Menteri Tan Sri Muhyiddin Yassin berhubung penangguhan persidangan berkenaan selaras Peraturan Mesyuarat 10(3) Peraturan-peraturan Majlis Mesyuarat Dewan Negara.

Katanya, penangguhan itu selaras dengan cadangan Ketua Pengarah Kesihatan Tan Sri Dr Noor Hisham Abdullah serta penilaian risiko semasa terhadap penularan wabak COVID-19 yang dijalankan oleh Kementerian Kesihatan (KKM).

“Susulan perkembangan terbaharu penularan jangkitan COVID-19, KKM berpendapat bahawa Parlimen Malaysia merupakan lokaliti berisiko berlakunya penularan jangkitan itu,” demikian menurut notis itu.

Semalam, Setiausaha Dewan Rakyat Nizam Mydin Bacha Mydin mengeluarkan notis kepada Ahli-ahli Dewan Rakyat memaklumkan mengenai penangguhan Mesyuarat Khas Dewan Rakyat, esok (2 Ogos) ke suatu tarikh yang akan ditetapkan kelak.

Pada Jumaat, Dr Noor Hisham dalam kenyataan berkata 11 kes positif COVID-19 dikesan di Parlimen ketika berlangsungnya persidangan berkenaan, dengan 10 kes positif dikesan melalui Kit Ujian Rapid Antigen (RTK Ag) menggunakan air liur, manakala satu lagi menerusi ujian saringan Tindak Balas Berantai Polimerase Masa Nyata (RT-PCR).


Negara catat 28,957 kes HMFD bagi tempoh Januari hingga semalam – Khairy

REMBAU, 14 Mei – Terdapat peningkatan ketara kes penyakit tangan, kaki dan mulut (HFMD) di seluruh negara dengan 28,957 kes dilaporkan bagi tempoh Januari lepas hingga semalam berbanding hanya 4,239 kes bagi keseluruhan tahun lepas, kata Menteri Kesihatan Khairy Jamaluddin.

Bagaimanapun beliau berkata Kementerian Kesihatan (KKM) sudah menjangkakan peningkatan itu berikutan pembukaan semula semua sektor ekonomi termasuk pengoperasian kembali sektor pendidikan secara bersemuka selain taska dan tadika.

“Ia satu peningkatan mendadak tetapi memang dijangkakan sebab tahun lepas kita laksanakan Perintah Kawalan Pergerakan (PKP) jadi tak boleh keluar, sekarang dah boleh keluar dengan sektor pendidikan dibuka, maka HFMD akan meningkat, kita dah kembali kepada normal, memang ini akan berlaku.

“Ia juga sebagai peringatan kepada orang ramai supaya jaga kebersihan kendiri kerana selama dua tahun kita tak pernah fikir penyakit lain selain COVID-19.. kita jangan lupa COVID-19 dapat diurus dengan baik tetapi kita masih berdepan penyakit berjangkit lain,” katanya kepada pemberita selepas menghadiri Rumah Terbuka Aidilfitri di sini hari ini.

Sehubungan itu beliau meminta ibu bapa untuk memanfaatkan aplikasi MySejahtera yang mempunyai ciri-ciri mengetahui kes penyakit berjangkit di kawasan berhampiran sekali gus mengelakkan penyakit berkenaan untuk dijangkiti serta sentiasa menyemak dengan pihak sekolah sekiranya ada kes dilaporkan.

“MySejahtera bukan untuk kesan tapi pelaporan.. kes yang disahkan oleh pejabat kesihatan daerah akan dilapor disitu, jadi pengguna dapat cek berapa banyak kes dalam komuniti. Kita kawal melalui hebahan supaya tahu titik panas, dalam MySejahtera boleh tengok titik panas kes HFMD,” katanya.

Ditanya sama ada terdapat keperluan untuk menutup sekolah setakat ini, Khairy berkata ia perlu dilihat dengan keadaan semasa dan protokol yang dikeluarkan pejabat kesihatan masing-masing selain ibu bapa perlu sentiasa berwaspada dengan penularan kes itu.

Sementara itu beliau berkata kes COVID-19 mengalami sedikit peningkatan setelah hampir dua minggu memasuki Syawal, dan beliau turut menggalakkan orang ramai untuk terus memakai pelitup muka ketika berada di kawasan sesak bagi mengurangkan kesan jangkitan COVID-19.

Khairy turut mengajak orang ramai terutama warga emas berusia 60 tahun ke atas serta mempunyai penyakit kronik yang sudah melepasi enam bulan selepas dos penggalak untuk menerima satu lagi suntikan COVID-19 secara sukarela bagi meningkatkan imuniti diri.- BERNAMA


Ramadan platform terbaik tingkat semangat Keluarga Malaysia

PUTRAJAYA, 3 April – Bulan Ramadan bukan sekadar bagi umat Islam menjalani ibadah puasa namun menjadi platform terbaik untuk terus meningkatkan semangat Keluarga Malaysia melalui nilai toleransi, saling menghormati dan meraikan perbezaan dimiliki.

Menteri Perpaduan Negara Datuk Halimah Mohamed Sadique berkata Ramadan juga adalah bulan mendidik masyarakat menjadi insan sabar dan mempunyai nilai empati yang tinggi khususnya kepada golongan kurang bernasib baik.

“Atas semangat kebersamaan dan kesyukuran sebagai sebuah keluarga, pada bulan penuh kemuliaan ini marilah kita mengambil seberapa banyak kesempatan untuk terus membantu golongan yang kurang bernasib baik dan memerlukan,” katanya dalam kenyataan di sini hari ini.

“Di sinilah kita akan melihat pelbagai kaum dan etnik sebagai sebuah Keluarga Malaysia berkunjung mendapatkan pelbagai juadah makanan dan minuman serta barangan keperluan. Namun, usahlah kita lupa dan alpa untuk sentiasa mematuhi prosedur operasi standard (SOP) yang telah ditetapkan,” katanya.

Beliau juga mengucapkan selamat menyambut Ramadan kepada seluruh umat Islam serta dapat mempertingkatkan amalan dan terpilih untuk bertemu dengan Lailatul Qadar, malam yang lebih baik dari seribu bulan.- BERNAMA


Malaysia Airlines akan tambah penerbangan KL-London 11 kali seminggu bermula 27 Mac

KUALA LUMPUR, 22 Mac – Malaysia Airlines sedang berusaha untuk meningkatkan kekerapan penerbangan ke laluan utama Kuala Lumpur-London kepada 11 kali seminggu bermula 27 Mac 2022 dan akan kembali kepada perkhidmatan harian berganda penuh setiap hari mulai 1 Julai dan seterusnya.

Pada tarikh yang sama, syarikat penerbangan nasional itu berkata ia akan mengembalikan perkhidmatan komersial berjadual ke India, iaitu New Delhi, Bangalore, Mumbai, Chennai dan Hyderabad, selepas hampir 24 bulan digantung kerana penutupan sempadan kedua-dua negara.

“Mulai 1 April 2022, Malaysia Airlines akan meningkatkan kapasiti ke Bangkok daripada tujuh kali seminggu kepada 14 kali seminggu dan ke Phuket daripada sekali seminggu kepada tiga kali seminggu,” katanya dalam satu kenyataan hari ini.

“Pelanggan yang divaksin sepenuhnya yang melancong ke Singapura boleh terus menikmati skim Laluan Perjalanan Lengkap Vaksin (VTL) dari Kuala Lumpur dan Pulau Pinang, memberikan mereka kemudahan akses tanpa kuarantin,” katanya.

Sementara itu, Malaysia Airlines berkata penerbangan yang diadakan semula ke Australia baru-baru ini juga akan menyaksikan pertambahan kepada tujuh kali seminggu ke Sydney daripada lima kali seminggu dan lima kali seminggu ke Perth daripada dua kali seminggu berikut permintaan yang stabil untuk perjalanan di rantau Australasia.

“Dengan Satellite Golden Lounge Malaysia Airlines akan dibuka sepenuhnya tidak lama lagi, pelanggan boleh menjangkakan hidangan gaya bufet yang diadakan semula, menawarkan kemudahan untuk tetamu melihat dan menikmati pelbagai hidangan tempatan dan barat sebelum penerbangan mereka.

“Semua ruang istirahat syarikat penerbangan mematuhi langkah-langkah kesihatan dan keselamatan yang ketat, penggunaan wajib topeng muka dan sarung tangan pakai buang di kawasan bufet dan sanitasi biasa di kawasan umum,” tambahnya.- BERNAMA


Polis siasat kutipan derma ikat jamin penghantar makanan pukul pelanggan

KUALA LUMPUR 13 Jun – Polis sedang mengesan pemilik akaun Facebook ‘Pertubuhan-Pertubuhan Pembela Islam’ yang disyaki melancarkan tabung kutipan derma kononnya untuk membayar jaminan lima penghantar makanan yang ditahan, selepas dipercayai bergaduh dengan pelanggan di Sungai Way, Petaling Jaya, Jumaat lalu.

Ketua Polis Daerah Petaling Jaya Asisten Komisioner Mohamad Fakhruddin Abdul Hamid berkata, antara lain penganjur kutipan wang menggunakan nama ‘Tabung Kilat Ikat Jamin Rider Foodpanda’ itu mendakwa lima penghantar makanan yang ditahan tersebut perlu membayar wang ikat jamin kira-kira RM3,000 hingga RM4,000 seorang.

“Polis tidak pernah mengenakan atau meminta apa-apa bayaran bagi ikat jamin terhadap orang kena tangkap (OKT) dan mengesyaki terdapat individu atau persatuan yang mengambil kesempatan dengan cuba membuat kutipan derma bagi kepentingan peribadi.

“Susulan itu, satu kertas siasatan telah dibuka mengikut Seksyen 420 Kanun Keseksaan kerana menipu dan Seksyen 233 Akta Komunikasi dan Multimedia 1998 serta pemilik akaun tersebut akan dipanggil dalam masa terdekat bagi membantu siasatan,” katanya kepada Bernama di sini hari ini.

Dalam kejadian kira-kira 2.30 petang itu, lima penghantar makanan berumur lingkungan 19 hingga 40 tahun ditahan kerana memukul seorang pelanggan berusia 29 tahun yang didakwa telah menggunakan nama yang menyentuh sensitiviti agama.

Mohamad Fakhruddin berkata lima penghantar makanan dan pelanggan tersebut ditahan reman dua hari hingga hari ini dan pihaknya akan meneliti hasil siasatan untuk tindakan selanjutnya.


Tenis Melaka sasar dua pingat Gangsa di Sukma

BUKIT KATIL 11 September – Persatuan Tenis Melaka menyasarkan sekurang-kurangnya menyumbang dua pingat gangsa pada temasya Sukan Malaysia (Sukma) Edisi ke-20 yang dijadual bermula 16 September ini.

Katanya, seramai 10 atlet tenis mengambil bahagian dalam acara tenis kali ini dan berharap mampu menyumbangkan lebih banyak pingat untuk kontinjen Sukma Negeri Melaka.

“Pada Sukma kali ini, kami hantar wakil bagi semua lima kategori dipertandingkan, meskipun sasaran cuma dua gangsa saya harap atlet Melaka mampu beri lebih.

“Bonus juga dapat bawa pulang emas, sudah pasti itu suatu yang amat menggembirakan persatuan,” katanya ketika ditemui selepas Majlis Penyampaian Insentif Atlet Sukmadan Pembangunan Tenis Negeri Melaka di sebuah restoran, di sini, semalam.


Jajaran Dumai-Telok Gong ikon baharu dunia

BANDAR MELAKA 8 September – Jajaran baharu yang akan menghubungkan Malaysia dan Sumatera melalui Dumai dan Telok Gong, Masjid Tanah bakal membawa limpahan ekonomi baharu kepada Melaka dan Republik itu.

Exco Kanan Pelaburan, Perindustrian dan Pembangunan Usahawan Negeri Datuk Seri Ab Rauf Yusoh berkata, jajaran sejauh 47 kilometer (km) itu bakal menjadi ikon baharu dunia kerana ia merupakan hubungan jalan terakhir dalam konsep ‘One Belt One Road’.

Katanya, menerusi kewujudan jajaran baharu merentasi sempadan dua negara yang akan dilaksanakan menerusi inisiatif swasta itu, ia diyakini akan menarik pelaburan baharu khususnya dalam sektor perindustrian.

Ia berikutan Melaka dijangka bakal membangunkan 2023.4 hektar kawasan perindustrian baharu, manakala Indonesia pula terkenal dengan hasil buminya, sekali gus memacu ekonomi kedua-dua negara.

“Pada dasarnya, Indonesia telahpun bersetuju untuk perkara ini diperincikan. Jadi langkah awal adalah kita membawa semua agensi Kerajaan Negeri melihat jajaran baharu di utara Negeri Melaka iaitu di Daerah Alor Gajah pada semalam (7 September).

“Menerusi lawatan itu, kita melihat kawasan-kawasan yang berpotensi dimajukan dan sekiranya impian menjadikan jalan penghubung di antara Malaysia dan Indonesia itu menjadi kenyataan Melaka sudah bersedia menyediakan prasarana dan kajian lebih awal supaya perancangan itu nanti berjalan lancar,” katanya.

Mengulas lanjut, Ab Rauf yang juga Ahli Dewan Undangan Negeri (Adun) Tanjung Bidara berkata, antara kawasan yang berpotensi dibangunkan di sepanjang jajaran jalan darat Melaka ialah Kompleks Kastam, Imigresen dan Kuarantin (CIQ) yang berkonsep baharu; kawasan penyuraian trafik dan perancangan untuk kawasan perindustrian.

Jelasnya, bagi kawasan perindustrian itu, beberapa segmen tertentu bakal diperkenalkan antaranya 404.7 hektar (1,000 ekar) pertama untuk pelabur semikonduktor, 404.7 hektar kedua untuk pembuat barangan elektronik dan yang ketiga membabitkan kawasan automotif termasuklah kereta elektrik yang bakal menjadi kenderaan masa depan.

“Selepas diberi mandat oleh rakyat, kita mahu memastikan dalam tempoh 10 tahun lagi, jajaran baharu ini akan memberi limpahan ekonomi terbaik buat Negeri Melaka,” katanya.


Lori tular bawa balak saiz luar biasa ada dokumen pemindahan

Jabatan itu dalam kenyataan medianya di sini hari ini, memaklumkan mereka telah menahan lori yang tular membawa balak itu di Hentian Rehat dan Rawat (R&R) Gombak arah barat bagi tujuan pemeriksaan.

“Hasilnya mendapati lori itu mempunyai pas pemindahan yang dikeluarkan oleh Jabatan Perhutanan Terengganu dan difahamkan dalam perjalanan ke kilang di Selangor,” menurut kenyataan itu.

Sehubungan itu, JPNP berharap sebarang aduan berkaitan jabatan mereka dapat disalurkan terus mengikut saluran yang betul bagi membolehkan tindakan segera dibuat selain mengelakkan salah faham masyarakat.

Semalam, sorang pengguna laman sosial Facebook memuat naik gambar lori membawa muatan ‘balak bersaiz luar biasa’ yang didakwa dirakamkan di R&R Temerloh arah barat, Lebuhraya Pantai Timur Fasa 1 (LPT1) pada 5.50 petang hari yang sama.

Pengguna itu antara lain mempersoalkan mengapa lori itu tidak menunjukkan plat lesen pembalakan seperti kebiasaan selain bagaimana balak itu boleh lepas tanpa pemeriksaan atau bayaran cukai kerana mendakwa Balai Pemeriksaan Hutan ditutup pada hari minggu.

Untuk rekod, hari Ahad merupakan hari bekerja di Terengganu dan LPT1 merupakan laluan biasa untuk mereka dari negeri itu yang hendak ke Pantai Barat.